qundao/data-zh-poetry huggingface dataset:
蜀山
作者：徐贲
朝代：明
体裁：古风

喧嚣厌已久，閒居喜兹遂。茆茨起高明，涧道入深邃。凿牖通震方，开扉面离位。藩编槿杂篁，壁补萝牵荔。井榈旋解苞，田植齐吐穗。溪山固可娱，风雨亦足庇。到日始八九，良友得三二。客情卒难惬，人性颇烦记。时具茶果招，或携酒肴馈。感激壮岁心，慰籍平生意。兹欲寻幽期，弗暇理尘事。诸方未遍游，近处聊一至。指引赖苾刍，随行有童稚。陟怯危磴欹，瞰讶颓冈陂。褰蔓悟险途，披丛见倾隧。缓流似矜情，旧藏欲呈瑞。变绿乱蔌蔫，发赪老叶醉。深村羁旅绝，荒山古祠閟。厓攒紫阁阴，松映绮疏致。圣像委蒙尘，灵幡飒惊吹。青史失记名，朱榜但题谥。庭空众草罗，地僻百虫蚑。鸣禽语供弦，飘云影翻帜。萤停暗帷灯，蜗篆仆碑字。柏廮蟠轮囷，瓠子悬重膇。乔林神鸦号，卑薄鬼蝶戏。甃虚泉脉通，级夷石发被。怒蛙恒瞋睛，痴螳忽掉臂。鼠行黠无声，蚁旋驯有次。坏柱腐耳垂，败几蒸眼渍。丝飏罥蟏蛸，燐飞见魑魅。螟蚀供后花，猿窥祭馀器。浮烟不熏炉，溜雨常停觯。崩垣窜惊麇，崇檐巢恶鵋。野蒿食复生，园枣啄将坠。牧笛秋霜清，樵歌晚风迟。岚光疑积愁，谷气如发喟。对景独感怀，览物各求类。癯祝劳远陪，慵仆倦久侍。归时群动息，日脚在平地。
蜀山书舍图
作者：徐贲
朝代：明
体裁：五言律诗

山水幽深处，閒居此地曾。傍花春宴客，看竹午逢僧。云树寻新咏，岩峦忆旧登。兵尘今间阻，对画思难胜。
蜀山馆中
作者：徐贲
朝代：明
体裁：古风

秋风吹练衣，独惊游子心。空山应金气，十日五日阴。始欣草木蕃，复见霜露侵。客馆固萧条，岂无酒可斟。临觞反不乐，所感亲故深。飞云引长望，鸣螀续孤吟。家乡远莫见，斜阳罢登临。
蝶
作者：徐贲
朝代：明
体裁：五言律诗

化从微蠹出，生与众蜂忙。冒雨仍调舞，因风得恣狂。独怜花下影，遥识酒边香。失意惊罗扇，含情恋绣床。
行路难
作者：徐贲
朝代：明
体裁：乐府曲辞

桃李不冬发，宁识霜雪威。丈夫不出门，安知道路危。渡河恐倾覆，登山苦崄巇。假问何乃尔，言有名利羁。名利孰不志，命系造化为。请君勿躁进，藏器且待时。
衍上人萧然斋
作者：徐贲
朝代：明
体裁：古风

高林洒繁露，閒斋自翛然。俄闻一叶坠，应我琴中弦。野水寒欲浅，遥岑秋更妍。清晨理梵罢，窗扉霭馀烟。
衍上人萧然斋
作者：徐贲
朝代：明

高林洒繁露，闲斋自翛然。
俄闻一叶坠，应我琴中弦。
野水寒欲浅，遥岑秋更妍。
清晨理梵罢，窗扉霭余烟。
西园看花燕集
作者：徐贲
朝代：明
体裁：古风

暂辍南斋倦，因就西园酌。日临花气暄，柳绊晴丝弱。芳樽浥桂芬，华筵蔼兰焯。烦襟郁易舒，秩礼欢仍略。以兹恊素怀，庶可践嘉约。
西山爽气楼
作者：徐贲
朝代：明
体裁：古风

钱塘西湖吾旧游，每游只为湖山留。欲将胜槩入登览，泉石琐琐何烦求。古来英雄远莫见，往事寂寞谁复收。知君平生好奇观，结楼却在西湖头。山南山北竞萧爽，四时佳气常如秋。平波直与天上下，众峰不共云沉浮。此邦富庶甲西浙，湖山宴赏无时休。纷纷尽日逐歌舞，安知中有万古愁。丈夫不作少年事，与君买醉登兹楼。
西岩渔翁图
作者：徐贲
朝代：明
体裁：七言绝句

云水平生一钓纶，扁舟来往楚江滨。自烧绿竹炊新饭，谁道烟消不见人。
西爽楼图赠王主簿
作者：徐贲
朝代：明
体裁：七言绝句

几度登临托远思，楼中山色意中诗。西风又复来看画，却忆扁舟送别时。
见端端有感因呈彦正
作者：徐贲
朝代：明
体裁：七言绝句

贫贱怜君总不知，膝前且得弄佳儿。我来一见偏伤感，千里还家看有谁。
记梦
作者：徐贲
朝代：明
体裁：六言诗

梦里绿阴幽草，画中春水人家。昨夜纱窗细雨，银灯独照梨花。
许将军墓
作者：徐贲
朝代：明
体裁：七言律诗

乡人传有汉将军，南郭桥边是故坟。印出土中存旧字，碑残火后失全文。旗捲虎牙空落木，剑埋龙气只寒云。当时秘器多荣赐，功业于今恨不闻。
访冯信卿县令
作者：徐贲
朝代：明
体裁：七言律诗

来觅幽踪野水边，荒村树里起新烟。梨花萧寺哦诗处，春水平湖把酒前。念我身经迁逐在，喜君家值乱离全。当时怅望天边外，今日翻思始惘然。
访柱上人
作者：徐贲
朝代：明
体裁：七言绝句

经院深深久护烟，雨中药草午凉天。古香室里人重到，恰似秋风五日前。
访衍上人不值次壁间韵
作者：徐贲
朝代：明
体裁：五言排律

僧院深无地，清幽慰客心。众山同晚色，孤墅肃秋阴。托兴诗频赋，论情酒罢斟。开帘知树杪，过竹是溪浔。云静明遥望，猿哀续短吟。秋风空返棹，偶此记登临。
读史
作者：徐贲
朝代：明

周衰麒麟出，汉末黄河清。见之非其时，徒有嘉瑞名。古道既缅邈，企慕惟空情。茫茫千祀上，此义圣所明。堂坳不容杯，渤澥纳百川。大小何乃殊，其量使之然。鄙人器易盈，德士心广渊。美哉黄叔度，千古称其贤。鲁连天下士，气凌七国雄。能令一箭书，坐收聊城功。秦军苟不却，高名亦成空。当时受黄金，遂与常人同。所以有志士，千古钦遗风。
读史·其一
作者：徐贲
朝代：明
体裁：古风

周衰麒麟出，汉末黄河清。见之非其时，徒有嘉瑞名。古道既缅邈，企慕惟空情。茫茫千祀上，此义圣所明。
读史·其三
作者：徐贲
朝代：明
体裁：古风

鲁连天下士，气凌七国雄。能令一箭书，坐收聊城功。秦军苟不却，高名亦成空。当时受黄金，遂与常人同。所以有志士，千古钦遗风。
读史其二
作者：徐贲
朝代：明
体裁：古风

堂坳不容杯，渤澥纳百川。大小何乃殊，其量使之然。鄙人器易盈，德士心广渊。美哉黄叔度，千古称其贤。
谑柳
作者：徐贲
朝代：明
体裁：五言律诗

袅袅复垂垂，千丝更万丝。枝残离别处，花落艳阳时。泣雨愁多眼，萦烟误学眉。龙池看更好，洛水种偏宜。
谢吕山人殊长老送别江南
作者：徐贲
朝代：明
体裁：七言绝句

我自东行君自回，清江小艇逐风开。今宵雪屋悬灯坐，还复临樽待我来。
谢陈惟寅赠其故弟惟允所画山水
作者：徐贲
朝代：明
体裁：古风

大髯袖中有庐岳，岚气喷人寒色薄。出赠生绡一幅图，云是小髯之所作。我尝游君伯仲间，仲今已矣空见山。画中无限磐礴意，使我坐见愁满颜。重崖复涧迷樵路，杳杳烟萝昼如暮。溪阁风生醉客眠，野桥月出归僧度。枥林蒙密枫林高，深处似有猩鼯号。满空云冻动秋思，飞泉落日何萧骚。挥毫若此难再得，白鹤何时返乡国。良工自古多苦心，留赏人间赖遗墨。南宫北苑皆已仙，此图与之当并传。坐嗟存殁意难报，作歌愧匪琼瑶篇。
贾客行
作者：徐贲
朝代：明
体裁：乐府曲辞

贾客船中货如积，朝在江南暮江北。平生产业寄风波，姓名不入州司籍。船头赛神巫唱歌，举酒再拜酹江波。纸钱百垛不知数，黄金但愿如其多。须臾神去风亦息，全家散福欢无极。相期尽说莫种田，种田岁岁多徭役。
赋得刘伶台送丁掾之淮安
作者：徐贲
朝代：明
体裁：古风

刘伶沛国人，独以好饮名。每乘苍鹿车，出入携瓶罂。结交嵇阮徒，陶然过平生。妻言不足听，自谓能忘情。常使荷锸随，已觉累尔形。如何饮酒台，却在淮阴城。千年土花白，尚疑垒曲成。至今台下草，春风吹不醒。君行戒晨装，淮泗千里程。登台勿酹酒，当诵周觞铭。
赋得广文舍赠李文学
作者：徐贲
朝代：明
体裁：五言律诗

地与齐宫接，门临泮水开。广文骑马到，司业送钱来。芹向春时采，槐多乱后栽。无毡不须叹，相遇且衔杯。
赋得收谷虎赠葛太医
作者：徐贲
朝代：明
体裁：五言律诗

红杏子初熟，黄班性久驯。卧看收谷器，行识问医人。逐少非营利，藏多得赡贫。近闻勾漏县，花似董林春。
赋得桃叶渡送宋仲珩在南京
作者：徐贲
朝代：明
体裁：古风

单舻饯行客，晓济桃叶渡。粼粼起横波，苒苒明芳树。汀霞待日散，风鸳向沙聚。艳质悲已往，秾景空延伫。昔人既怆情，兹离愈伤绪。兰觞饮为停，桂楫理还住。临流怅莫追，清歌眇何处。
赋得洗药赠张性之提举
作者：徐贲
朝代：明
体裁：五言律诗

携将一药筐，浣濯向回塘。根涩泥难净，苗新爪易伤。曝时犹带湿，浸处尚流香。闻尔勤脩制，多应按古方。
赋得狮子山送何本道
作者：徐贲
朝代：明
体裁：古风

众山何蔚盘，到海势愈壮。一峰独昂然，踞若狻猊状。廉石骇凿齿，参差列其上。乃知天设险，气欲压群嶂。百兽遁邻薮，畏慑不敢向。我皇发奇观，层楼此将创。淮海迥相属，览尽心目旷。子今告我还，于马骋长望。别离固足惜，藉兹释惆怅。
赋得石井赠虎丘蟾书记
作者：徐贲
朝代：明
体裁：五言排律

来款生公室，因寻陆羽泉。虚泓云液静，阴甃土花圆。竹引归香积，瓶分供法筵。虎跑晴见迹，龙伏暖浮涎。锡影孤亭日，茶香小灶烟。师心如定水，应悟赵州禅。
赋得释迦钵赠慧古明上人
作者：徐贲
朝代：明
体裁：古风

圣凡同有身，饮食必藉器。如来制石钵，匪特传法嗣。偶因受馀光，相承成旧事。遂令后代争，纷纷起嗔戾。我愿过量人，要识拈花意。
赋得雪山送陈庭学
作者：徐贲
朝代：明
体裁：古风

蜀岭镇金位，岩壑皆古雪。春风吹不消，积厚冻愈结。寒色照锦城，皎若冰壶彻。势与太白抗，崇险自天设。君今此宦游，一览尽奇绝。人系山重轻，相望并高洁。
赋得露湿寒塘草送张来仪文学
作者：徐贲
朝代：明
体裁：古风

寒蘼泫幽露，清漪湛虚塘。月时润芳气，风处偃微光。初溥丛缀白，将晞叶翻黄。欲采赠远别，沾衣徒感伤。
赋橡斗林韵得车字送朱别驾
作者：徐贲
朝代：明
体裁：五言排律

栩林前代植，第宅昔人居。高荫犹临野，幽丛独芘墟。花开当夏密，子熟过林疏。深处惟来鸟，收时得赋沮。云霄千尺近，雨露百年馀。偶为登临到，因怀别驾车。
赋荷送陈进士启
作者：徐贲
朝代：明
体裁：五言律诗

团团初贴水，苒苒渐盈塘。微动知鱼戏，斜披见鹭藏。幅裁巾学制，筒泛酒移香。折得同青盖，贻君障夕阳。
赋钵送僧道衍
作者：徐贲
朝代：明
体裁：五言排律

旧日天王献，初因佛祖传。藏龙元有法，乞米但随缘。不受萧郎击，宁求魏后怜。托归村口寺，洗傍石根泉。此去留香积，当参饱饭禅。
赋陌上车送穆德敬
作者：徐贲
朝代：明
体裁：五言律诗

徒旅候鸡鸣，驱车陌上行。盖当寒树影，铎应晓风清。轧轧趍前坂，遥遥计后程。双轮日千转，未足比离情。
赠医士吕彦伦和王原吉韵
作者：徐贲
朝代：明
体裁：七言律诗

橘花开处杏阴青，百草吹香觉地灵。贫士愿留赊药劵，故人思读卫生经。玄霜玉臼晴犹湿，华月丹房夜不扃。张绪苦吟仍病肺，乞和熊胆护修龄。
赠古心上人
作者：徐贲
朝代：明
体裁：五言律诗

已断乡山念，聊随云水缘。时时惟礼佛，处处即安禅。半偈心曾契，三衣体自便。遥知明月夜，趺坐降诸天。
赠客
作者：徐贲
朝代：明
体裁：七言绝句

君歌掩抑有馀情，我欲酬君唱未成。不向江湖谙寂寞，如何知有断肠声。
赠山中隐者
作者：徐贲
朝代：明
体裁：五言律诗

居久辞簪绂，萧然世外心。壶成师授药，囊积自烧金。长啸千峰表，閒行百涧浔。犹嫌樵牧到，更欲住云深。
赠崔孝子
作者：徐贲
朝代：明
体裁：古风

洪洞山前振鼙鼓，东家被杀西家虏。崔郎逃兵山更深，手引诸儿背驮母。须臾兵急行恐迟，月昏霜滑山崄巇。大儿牵衣小儿哭，心在护母宁恋儿。仓皇弃儿巅岩里，永割慈情知必死。明朝邻里忽抱还，全家相看尽惊喜。我知此事由衷情，不有神护安能生。儿今拜父孙拜母，一家团栾居乐土。
赠巾工李澹斋
作者：徐贲
朝代：明
体裁：古风

十年奔走风尘里，短发翛翛被双耳。百回栉沐向朝阳，千度爬搔照秋水。岁华冉冉逼我来，相对虽悲亦还喜。翻思离乱眼中人，如此头颅能有几。乃知鬓丝增老丑，逢人自觉吾形滓。吾闻李翁解作巾，百钱买裹聊复尔。旧藏白氎不易得，古制平头差可拟。临风见影颇自整，只有羁人脱蓬累。李翁李翁遗世者，萧然一屋吴兴市。全家但食卖巾钱，能以此技代耘耔。我因作诗贻李翁，愿翁子孙守翁技。我今亦是织屦人，同与徜徉没馀齿。
赠惠上人
作者：徐贲
朝代：明
体裁：七言绝句

高树空林日下迟，归云冉冉鸟差差。知师看尽閒风景，瑶席山中独坐时。
赠明月因长老
作者：徐贲
朝代：明
体裁：七言绝句

少留髭发伴苍颜，烂熳高情诗酒间。自是诸天欢喜像，世缘不尽未还山。
赠朱道士默斋
作者：徐贲
朝代：明
体裁：古风

遥遥紫霞境，皓皓白玉京。仰瞻上帝居，飞观森太清。凤采焕丹扆，豹尾罗霓旌。琅珰风中璈，要眇云间笙。缤纷宝花堕，窈窕仙姝迎。璚函降金箓，宿契符端诚。真人跽已受，一悟超长生。默然守元静，贞如保黄宁。元气融太和，神光蔼阳精。九灵体至妙，八景澄虚明。以兹性命理，遂藉丹台名。回念属下土，垂悯诸苦情。能以刀圭药，济度埃下氓。稽首大道尊，永践昆崙庭。
赠杜彦正儿端端
作者：徐贲
朝代：明
体裁：七言绝句

新诗诵得客听欢，体弱尊前学拜难。眉目清妍宛如画，佳名只合叫端端。
赠毛鍊师环隐
作者：徐贲
朝代：明
体裁：古风

造化固无尽，周流行不息。无端亦无倪，万古一太极。道在隐见间，动静各有适。人心秉至灵，神用妙无测。不知毛有道，环中竟何得。
赠虚中上人
作者：徐贲
朝代：明
体裁：五言律诗

归去东林寺，行寻曲涧流。馀灯因佛在，宿饭为猿留。竹屋烟迎夕，菱池雨送秋。还参众师旧，一一话曾游。
赠赵安道
作者：徐贲
朝代：明

偶为行春此访君，山围野墅宿晴云。药田鹤守耕相候，邻屋茶香饮见分。林下看花多是杏，溪浔拾草始知芸。每闻？醉消长日，谁复来题白练裙。
赠赵安道
作者：徐贲
朝代：明
体裁：七言律诗

偶为行春此访君，山围野墅宿晴云。药田鹤守耕相候，邻屋茶香饮见分。林下看花多是杏，溪浔拾草始知芸。每闻�醉消长日，谁复来题白练裙。
赠陆七处士
作者：徐贲
朝代：明
体裁：古风

花源入逶迤，萝房隐蒙羃。鸣禽护药阑，流云拂琴席。扣门僧共访，赌墅客同弈。欲作山中期，从君借游屐。
赠陈相士电岩
作者：徐贲
朝代：明
体裁：七言绝句

驴背西风两鬓寒，老怀频藉酒杯宽。道傍亦有新丰客，醉里逢人莫易看。
赠隐者次毛伯让韵
作者：徐贲
朝代：明
体裁：七言律诗

归隐柴桑计已成，行歌曳履作商声。朝廷有诏徵遗逸，刺史无人识姓名。山鸟下阶窥饮器，野猿移石置棋枰。西风茅屋年年捲，惟有黄花不世情。
赠高季迪幼女定儿
作者：徐贲
朝代：明
体裁：七言绝句

红衣穿小与身宜，对镜娇痴学画眉。怜爱莫教看作女，慰人犹胜似无儿。
赵曹莫三助教留宿南斋
作者：徐贲
朝代：明
体裁：五言律诗

南斋凉意足，夜景满柴关。邻友将茶送，山人酌酒还。星垂云影外，萤出桂阴间。相值艰难日，诸君岂易閒。
过东园有感
作者：徐贲
朝代：明
体裁：五言律诗

閒步林中屧，来敲月下门。云阴平乱堞，烟景聚荒园。近晚虫逾切，当秋菊自繁。谁能忘感慨，到此不销魂。
过俞幻闇故居
作者：徐贲
朝代：明
体裁：七言律诗

水南别业远无邻，我独重来是故人。经榻香灯非旧火，禅房花木自新春。传心曾嗣高僧法，画影空留居士身。寂灭不知何可乐，凡情未免为沾巾。
过南垞赴黄德让招
作者：徐贲
朝代：明
体裁：七言绝句

风暗沙村晚渐平，相邀应得遂閒情。南塘水满人来少，疏雨寒波一舸行。
过南山
作者：徐贲
朝代：明
体裁：七言绝句

乱峰幽石绕周回，竹阁萧然对涧开。不与青山有缘者，谁能著屐此中来。
过吴氏宅观梅
作者：徐贲
朝代：明
体裁：七言绝句

荒园火后遍蒿莱，赖有梅花一树开。祗恐明朝零落尽，春风无复此中来。
过妙智院临西涧望海虞诸山得尘字
作者：徐贲
朝代：明
体裁：五言律诗

来问东林社，行吟西涧滨。水痕秋更浅，山色雨如新。落木无栖鸟，扁舟有去人。欲因寻石室，深愧客衣尘。
过姚大临寓所
作者：徐贲
朝代：明
体裁：七言律诗

客居龙井古庄前，兵后人家几变迁。乱世昔来求避地，故乡今想赋归田。曾邀霁月看花夜，忆别春风禁酒年。此日重过谁候我，寒烟衰草却留连。
过宁真道观
作者：徐贲
朝代：明
体裁：七言绝句

处处园亭闭不开，残筠荒树总堪哀。閒时好作谁家坐，只向宁真观里来。
过山中废寺
作者：徐贲
朝代：明
体裁：七言绝句

一榻高悬绿嶂前，窗扉掩映碧萝烟。登临未免伤怀抱，閒与山僧说世缘。
过庾岭
作者：徐贲
朝代：明
体裁：七言绝句

盘纡危磴费攀跻，烟嶂连云去渐迷。可是行人行不得，青山到处鹧鸪啼。
过王伯时宅
作者：徐贲
朝代：明
体裁：七言绝句

里巷新翻乱后移，喜君住处有轩池。重来已是三年后，竹树依然似旧时。
过荷叶浦
作者：徐贲
朝代：明
体裁：古风

粼粼水溶春，淡淡烟销午。不见唱歌人，空来荷叶浦。无处寄相思，停舟采芳杜。
连理木为何坰赋
作者：徐贲
朝代：明
体裁：古风

松阳之山如游龙，粤罗浮原独巃嵷。有坟峨峨树且封，谁其葬者楚国公。楚公系同正献宗，煌煌炎宋祠业鸿。若子洎孙俱登庸，德泽绵衍何其隆。至坰七世庆未穷，坰也孝义被厥躬。秪卒党序相睦雍，上以承祀弗坠躬。下以奉亲能婉容，昊天不憖降鞠讻。群丑戏兵侪蚁蜂，民居悉毁郊甸空。母也奄忽时适逢，葬地罔差吉与凶。仓皇原傍凿幽宫，礼弗克备诚匆匆。明年又复殂乃翁，五内摧裂号彼穹。相原石塘气郁葱，佥曰合选母也从。坰以体魄安其中，而更发露寔所恫。岁丙午春时雨丰，连理木生元气钟。巨干开合敷枝葼，廿又四尺为其崇。望如车盖俨童童，山灵撝诃护芳秾。祯奇孰云非化工，于戏孝感天地通。暴祥表瑞无以充，乃于兹木照孝衷。眉山记语具始终，乡人颂奖万口同。我闻其事愧愚蒙，作诗聊以备采风。
送主簿王仪中之华亭
作者：徐贲
朝代：明
体裁：古风

山风吹霜溪叶老，鼓笳欲断天未晓。行人出门鸡乱啼，北斗倒悬月在西。我停露车客驻马，荒烟潇潇暗平野。一杯浊酒且须倾，九月垂杨不堪把。歌声感激弦声繁，座上醉人争笑喧。相逢相别皆草草，心事纷纷向谁道。
送乌程冯明府
作者：徐贲
朝代：明
体裁：五言律诗

夙负亲人术，初当出宰年。青山依县郭，春雨傍湖田。鸟下鸣琴后，花飞判笔前。民风非复古，重作谕蒙篇。
送人之吴江
作者：徐贲
朝代：明
体裁：五言排律

垂虹桥下路，此地隔江湖。沙树应多橘，寒鱼半是鲈。风将菱唱远，舟带夕阳孤。离别琴三叠，悲欢酒一壶。不堪忆君处，烟雨满秋芜。
送别沈德虔
作者：徐贲
朝代：明
体裁：六言诗

江声千里万里，客路长亭短亭。后夜相思何处，芦花明月沙汀。
送叶知县
作者：徐贲
朝代：明
体裁：七言绝句

黄苇丹枫叶落时，水云漠漠雁来迟。秋风长是身为客，已自伤心况别离。
送吕山人
作者：徐贲
朝代：明
体裁：七言绝句

湖天浩浩白云秋，鸥鹭飞边有去舟。行到湖东回首处，春山记取是同游。
送吕庸南
作者：徐贲
朝代：明
体裁：五言绝句

雪色上征衣，云沙雁自飞。去家千万里，只解送人归。
送吕管勾
作者：徐贲
朝代：明
体裁：七言绝句

客情沙柳共依依，隔浦遥山向夕微。送别偶当花落后，伤心元不为春归。
送唐处敬赴嘉兴
作者：徐贲
朝代：明
体裁：五言律诗

莫谩唱《阳关》，愁多湖上山。春风催去艇，酒色解离颜。路出三江外，程淹一日间。官亭车马散，俱是送君还。
送宋天章归南康葬亲
作者：徐贲
朝代：明
体裁：五言律诗

道路经千里，风尘过十年。遗阡寒草外，故墅夕阳边。去买临江艇，归求负郭田。遥知葬亲处，双鹤吊秋烟。
送客
作者：徐贲
朝代：明
体裁：五言律诗

津亭鸣鼓罢，行色柳先知。酒到听歌歇，诗因恋别迟。乱山投驿晚，疋马扣门时。草檄军中事，多应载笔随。
送客至东迁精舍次董著作韵
作者：徐贲
朝代：明
体裁：七言绝句

竹边僧舍柳边池，谁道秋风此别离。今夕扁舟闻雁处，一灯应读卷中诗。
送山西谢员外题杨宪副诗后
作者：徐贲
朝代：明
体裁：七言绝句

故人来诵故人诗，千里秋风致远思。回首太行何处是，乱山红叶雁来时。
送张山人还天平
作者：徐贲
朝代：明
体裁：七言律诗

几欲求田负旧盟，羡君西崦草堂成。每缘种橘多开地，独为修琴始到城。黄叶已先霜降落，白云长在雨馀生。龙门林屋无多远，此去寻幽莫计程。
送张文学
作者：徐贲
朝代：明
体裁：五言律诗

芳筵趣新饯，商琯默秋声。淡淡川星没，遥遥海雁征。维舟延客景，看路计归程。以此迟留意，聊将畅别情。
送张明府
作者：徐贲
朝代：明
体裁：五言排律

每喜论文久，那堪又送行。壶深淹别酒，歌短促离程。水驿孤临渡，寒山半隐城。潮生知海近，木落见秋清。明旦车尘下，应看父老迎。
送张景则归天台
作者：徐贲
朝代：明

浙江东去有名山，路绕天台雁宕间。我未得游空惆望，是君乡里喜君还。
送张景则归天台
作者：徐贲
朝代：明
体裁：七言绝句

浙江东去有名山，路远天台雁宕间。我未得游空怅望，是君乡里喜君还。
送张甘白还吴北郭
作者：徐贲
朝代：明
体裁：七言绝句

桃花飞尽柳花飞，三月江南尚腊衣。为问东湖云共宿，春风此度送人归。
送彭伯忻佥宪赴河南
作者：徐贲
朝代：明
体裁：七言律诗

载笔同趋侍从班，曾将翰墨动龙颜。绣衣又向河南去，玉节新从海上还。千里舟航通洛水，中原文物入夷山。当时不得相追饯，谩寄离情画轴间。
送思上人
作者：徐贲
朝代：明
体裁：五言律诗

一瓶与一锡，游越复游吴。到寺长逢旧，看山每过湖。饭缘随处有，法意本来无。南地多猿鸟，还惊梵语殊。
送方给事中
作者：徐贲
朝代：明
体裁：诗

南风花满荔枝林，路出湖山百嶂深。惟有白云长在眼，三千里远寄归心。
送日本僧
作者：徐贲
朝代：明
体裁：七言律诗

万里扶桑晓色微，海天空阔去人稀。木杯不用随潮渡，金策惟应向日飞。去路犹餐中土饭，到家重著故乡衣。国人应问如来法，带取西天贝叶归。
送易架阁
作者：徐贲
朝代：明
体裁：五言律诗

何处唱离歌，前湖一棹过。日斜山似近，水落渚偏多。寒意归沙柳，秋风到浦荷。不知今夜梦，还隔几烟波。
送曾伯滋赴西河将幕
作者：徐贲
朝代：明
体裁：五言律诗

上将初分阃，儒官解习兵。风旗春猎野，雪帐夜归营。洮水从岷下，祈山入垄平。知公能载笔，草檄报边声。
送朱知事
作者：徐贲
朝代：明
体裁：五言律诗

惆怅官亭酒，如何送客频。水烟鱼市晚，花气野桥春。小骑行沙健，轻衫映柳新。尊前莫催别，明日异乡人。
送李山人还越
作者：徐贲
朝代：明
体裁：五言律诗

旧宅鉴湖阴，东归慰远心。风帆沙树杳，驿路水云深。袖有题诗卷，囊多卖卜金。翩然自来往，应不负山林。
送江教谕
作者：徐贲
朝代：明
体裁：五言律诗

湖海相知少，风尘送客初。归愁江雨积，别意柳条疏。枫落迎船叶，鲈香出水鱼。吴兴尚文物，吾道近何如。
送汤伯贞之京
作者：徐贲
朝代：明
体裁：五言律诗

晓日转城鸦，驱驰陌上车。身虽居道路，心已恋京华。陇树萧萧叶，河流混混沙。到时春烂漫，开遍上林花。
送潘士谦归庐州省亲
作者：徐贲
朝代：明
体裁：五言律诗

微名虽不偶，且得奉慈亲。为客逢多难，还乡有几人。凫鹥江郭雨，桑枣楚郊春。此去寻闾里，俱非旧识邻。
送澄上人南游
作者：徐贲
朝代：明
体裁：五言律诗

云水三千里，江湖二十年。春风投海国，落日上吴船。木钵家家饭，蒲团处处禅。石桥元有路，只在暮钟边。
送王七隅入郭
作者：徐贲
朝代：明
体裁：五言绝句

江云载客愁，江色未分曙。君若回首时，莫忘别离处。
送王主簿
作者：徐贲
朝代：明

路从苕水去，万壑更千岩。孤驿愁将别，离杯惜重衔。莺声赓妓曲，柳色学朝衫。烟淡缘汀草，风将向浦帆。明朝忆君处，江上雨？？。
送王主簿
作者：徐贲
朝代：明
体裁：五言排律

路从苕水去，万壑更千岩。孤驿愁将别，离杯惜重衔。莺声赓妓曲，柳色学朝衫。烟淡缘汀草，风将向浦帆。明朝忆君处，江上雨��。
送王员外归太原省墓
作者：徐贲
朝代：明
体裁：五言律诗

圣主颁恩宠，郎官赐诰还。人瞻新骑从，马识旧家山。古墓原花里，高坟陇树间。遥知心恋阙，夜夜梦朝班。
送王团练赴边
作者：徐贲
朝代：明
体裁：五言律诗

远塞频经扰，重烦团练行。堠兵传虏信，关吏说边情。月黑深防檄，风高屡按营。羽书闻近息，喜复见秋成。
送王守敬归淮南
作者：徐贲
朝代：明
体裁：七言律诗

大江北望渺烟波，君及归时奈别何。诗卷自添新赋咏，客程还历旧经过。芰荷浦里人家少，渔米乡中估舶多。谩有一樽相对饮，秋风又起棹郎歌。
送王守敬还淮南
作者：徐贲
朝代：明
体裁：七言绝句

长淮路远思君久，得见还归更不堪。未尽平生山水兴，到家应是忆江南。
送王架阁南归
作者：徐贲
朝代：明
体裁：七言律诗

兰桡暂驻酒停斟，隔浦谁歌送别吟。归雁不随南去客，飞云犹载北来心。野梅官柳愁相映，暮雨春江思共深。想得慈亲倚门久，逢山逢水莫登临。
送王越
作者：徐贲
朝代：明
体裁：五言律诗

客乡还送客，况是暮春时。雨湿花飞重，川长鸟度迟。酒尊歌后歇，帆影望中移。怅怅东风絮，飘零不受吹。
送珣楚山还广济
作者：徐贲
朝代：明
体裁：七言律诗

一来说法众皈依，云水无心又复归。处处逢僧留半偈，时时礼佛备三衣。斋筵赴遍人缘喜，净业修多世态违。鸡罩山前明月夜，家徒相候启禅扉。
送程校书昱分得柳字
作者：徐贲
朝代：明
体裁：古风

离愁乱春鸿，客心醉江柳。送君官亭路，忍把官亭酒。远别自足悲，况是平生友。行期似可缓，何即遽分手。鸥鹭鸣上下，云帆递先后。望望不尽头，落日三江口。
送袁伯贞之湖广
作者：徐贲
朝代：明
体裁：七言律诗

寻常送别自堪怜，君去那能不怅然。客路有兰知楚地，驿亭多雨忆吴天。离鸿一一风樯外，寒水程程雪嶂前。后夜相思千里隔，江乡梅柳是新年。
送许监事北游
作者：徐贲
朝代：明
体裁：古风

杨叶差差花簇簇，离筵小宴春江曲。金壶酒气暖融香，莺簧初起鹍弦续。弦声未停君欲行，晴烟濛羃摇双旌。平原细草尘不动，马蹄声软朱轮轻。回飙吹断东西陌，蝶骇蜂愁日含夕。归来醉卧玉堂春，梦里云飞苧山碧。
送赵乡之杭州
作者：徐贲
朝代：明
体裁：七言绝句

何处歌声怨别离，夕阳亭上送君时。南风似为行人惜，欲使扁舟逆上迟。
送赵克常归楚
作者：徐贲
朝代：明
体裁：五言排律

避地吴门久，还乡楚郡遥。开田仍负耒，卖药每携瓢。梦逐归云度，心同去旆迢。到依鱼市住，饮赴里人招。海色霞生岛，江声雨送潮。不堪先陇上，松柏半萧条。
送重衲住武康杨庵
作者：徐贲
朝代：明
体裁：七言律诗

和王功业太常书，额赐禅宫表墓墟。香炷四时同佛供，松风百嶂有僧居。鼓钟声隐高秋外，楼阁名存劫火馀。此去封禺山色远，伫看一锡度空虚。
送金子肃
作者：徐贲
朝代：明
体裁：七言律诗

客中相见客中怜，江海知名记十年。归路正当归雁后，送君却在送春前。迢迢烟水分行棹，浩浩莺花共别筵。自信平生足游赏，看山重约岂无缘。
送陈知县赴宁远
作者：徐贲
朝代：明
体裁：七言绝句

七十人中曾擢桂，四千里外独之官。已知游宦非常别，不用匆匆惜去难。
送顾谨中还吴
作者：徐贲
朝代：明
体裁：七言绝句

野店风花傍客飞，尊前长是泪沾衣。相逢相别俱零落，君向江南我未归。
送马敬常县丞
作者：徐贲
朝代：明
体裁：七言律诗

楼倚层城拥翠岚，登高送别思那堪。双溪到郡同流北，千嶂连关尽向南。澹澹水阴云度渚，萧萧荷响雨鸣潭。寻常不醉临岐酒，今日因君饮易酣。
逢侠客
作者：徐贲
朝代：明
体裁：五言律诗

由来燕赵士，意气负平生。买妓千金醉，平戎一剑行。君王曾锡宠，宾客尽知名。今日狭邪道，相逢重结盟。
道场山寺
作者：徐贲
朝代：明
体裁：七言律诗

景物凄凉异昔年，佛宫草树暗荒烟。千盘日色峰头转，百道泉声石上悬。觉鸟有时酬客语，慈云何处伴僧禅。莫言楼阁成空想，地胜山灵亦变迁。
道逢镏武威
作者：徐贲
朝代：明
体裁：乐府曲辞

昨夜看灯归，道逢镏武威。将灯调人笑，连手挽罗衣。引上东城路，邀入他家去。都无女伴随，娇羞不成怒。郎心莫乱想，想着直须媒。兰衾胡敢御，一夜坐堆堆。
邯郸才人嫁为厮养卒妇
作者：徐贲
朝代：明
体裁：乐府曲辞

妾本邯郸富家女，学得诗书绝歌舞。小时恩例选入宫，天颜一顾生春风。崇台往来十五载，玉容无复桃花红。君王宠新盛开宴，还同贱妾初时见。君边银烛照华筵，妾处秋萤闭湥院。当时自喜才名人，如今始信诗书贫。辞君去嫁厮养卒，不怨君王怨妾身。
郑静思少监山庄
作者：徐贲
朝代：明
体裁：七言律诗

秘书解绶还山日，移得全家住白云。閒里樵渔教子习，老来药茗赖僧分。双岩树合千层绿，百嶂霞明五色文。此去石桥原不远，钟声只在座中闻。
采兰
作者：徐贲
朝代：明
体裁：古风

采兰江之濆，兰叶何靡靡。采之欲遗谁，将以赠君子。幽兰气惟馨，君子德惟美。愿言结同心，终古咏无已。
采药
作者：徐贲
朝代：明
体裁：七言绝句

香术新参叶长齐，雨时来斸破春畦。归来閒向泉头坐，洗净山中两足泥。
采莲曲
作者：徐贲
朝代：明
体裁：乐府曲辞

采莲莫采多，采多茎伤手。手伤有时好，伤我池中藕。
重游道场
作者：徐贲
朝代：明
体裁：七言律诗

路入千峰石磴危，经台香阁但馀基。僧从离乱居山少，客为登临出寺迟。伏虎已无岩下锡，放鱼空有竹边池。曾闻至治承平日，箫鼓春风过六时。
野亭读书图
作者：徐贲
朝代：明
体裁：七言绝句

书声流水共泠泠，落木寒山路隔汀。不是秋来易伤感，夕阳风景似新亭。
钱彦周轩前梧竹
作者：徐贲
朝代：明
体裁：古风

种分峄山表，本移沅水阴。风枝和奏籥，霜叶应鸣琴。池承色愈净，窗当荫更深。缃花委夏井，文实助春林。何曾务直干，秪欲抱虚心。君念记清隐，余将期远寻。
钱氏池园燕集得春字
作者：徐贲
朝代：明

幸存万死一吟身，燕赏良时岂厌频。开到栋花风乍暖，啼残桑扈雨辞春。清樽偏解欹愁客，短发空惭对故人。经此乱离今得见，论情便觉转相亲。
钱氏池园燕集得春字
作者：徐贲
朝代：明
体裁：七言律诗

幸存万死一吟身，燕赏良时岂厌频。开到楝花风乍暖，啼残桑扈雨辞春。清樽偏解欹愁客，短发空惭对故人。经此乱离今得见，论情便觉转相亲。
长歌复短歌四章·其一
作者：徐贲
朝代：明
体裁：乐府曲辞

长歌长，短歌短，百岁人生那得满。昔不乐，今何如，少年焉用多读书，桑枢瓮牖为穷儒。
长歌复短歌四章·其三
作者：徐贲
朝代：明
体裁：乐府曲辞

长歌停，短歌起，春风吹入行人耳。壮年少，老日多，人生有志莫蹉跎，致君尧舜当如何。
长歌复短歌四章·其二
作者：徐贲
朝代：明
体裁：乐府曲辞

短歌短，长歌长，男儿有足行四方。鞍在马，轮在车，请君莫言道路赊，安能局束长在家。
长歌复短歌四章·其四
作者：徐贲
朝代：明
体裁：乐府曲辞

短歌歇，长歌续，百年碌碌复碌碌。交者多，知者少，取次论心皆草草，志士栖迟眼中老。
閒居
作者：徐贲
朝代：明
体裁：五言律诗

远近兼山水，閒居得野情。踰垣惊窜鹿，出树见啼莺。药圃泉边辟，瓜田雨里耕。喜无冠冕志，因得少逢迎。
閒行
作者：徐贲
朝代：明

草香樵径多晴蝶，桑老人家有夏蚕。信道绿阴时节好，閒从山北过山南。绿树黄鹂处处山，偶从溪上看云还。人生未许全无事，才得登临便是閒。
閒行·其一
作者：徐贲
朝代：明
体裁：七言绝句

草香樵径多晴蝶，桑老人家有夏蚕。信道绿阴时节好，閒从山北过山南。
閒行·其二
作者：徐贲
朝代：明
体裁：七言绝句

绿树黄鹂处处山，偶从溪上看云还。人生未许全无事，才得登临便是閒。
问谋佺二上人病
作者：徐贲
朝代：明

出世归来早，萧然一古僧。色身因病恼，道念与年增。花塔留孤锡，松房置七灯。遥知幽咏处，野色望中凝。已断游方念，天寒独闭房。禅期多疾废，经诵老年忘。几上惟香具，龛前有药囊。乡人皆敬爱，无不馈新方。
问谋佺二上人病·其一
作者：徐贲
朝代：明
体裁：五言律诗

出世归来早，萧然一古僧。色身因病恼，道念与年增。花塔留孤锡，松房置七灯。遥知幽咏处，野色望中凝。
问谋佺二上人病·其二
作者：徐贲
朝代：明
体裁：五言律诗

已断游方念，天寒独闭房。禅期多疾废，经诵老年忘。几上惟香具，龛前有药囊。乡人皆敬爱，无不馈新方。
闰七月十五夜作
作者：徐贲
朝代：明
体裁：七言绝句

河带疏星淡不流，露华蛩响逼新秋。柝声才罢砧声起，总是忘情也自愁。
闲居
作者：徐贲
朝代：明
体裁：古风

谢事返丘壑，退耕理田园。兹心获遂初，稍得洒中悁。振策升崇巘，扬舲溯长川。惊湍信汨汨，清溜自涓涓。新兰艳迟日，密竹曳丛烟。东馆朝燕坐，西林暮独还。朋旧固云旷，山水聊夤缘。居諠暂云遣，习静久乃便。已幸驻灵药，复能讽瑶编。既无羡鱼志，外物非所迁。
闻雁寄郡城诸公
作者：徐贲
朝代：明
体裁：七言绝句

风馀残烛伴离思，几度怀归谩作期。寂寞雁声山馆夜，故人谁念独听时。
闻高季迪病眼因寄
作者：徐贲
朝代：明
体裁：五言律诗

芳时闻病目，几日卧斋房。有女能修药，多人为送方。昼吟还不废，夜诵定相妨。每到看花处，思君讵可忘。
闻鸠
作者：徐贲
朝代：明
体裁：七言绝句

看花几日喜春晴，布谷无端唤雨鸣。何处听来最伤感，荒村树里两三声。
陆云
作者：徐贲
朝代：明
体裁：七言绝句

入洛徒闻擅美谈，诸王正尔恨相衔。独怜蔡克频垂泪，难洗当时孟玖谗。
陈允中乱后归故陇营居见寄奉答
作者：徐贲
朝代：明
体裁：七言律诗

万事由来信有天，癯儒只合住林泉。藏书自搆山中屋，束带仍耕墓下田。但对老农谈亦好，何须漂母识为贤。壮年未断人间世，且尽平生嫁娶缘。
陈允中以病不赴约独还因赠
作者：徐贲
朝代：明
体裁：七言绝句

远路知君抱病还，高才虽屈喜身閒。相寻正值重阳日，烂醉秋风九里山。
除夜
作者：徐贲
朝代：明
体裁：七言绝句

客舍无人更寂寥，声传爆竹隔林遥。几多时节何堪恨，送却流年是此宵。
陪潘右丞燕集
作者：徐贲
朝代：明
体裁：古风

轻飔变新燠，疏云酿微晴。幸接芳时燕，欢承嘉会情。筵花始开杏，谷鸟未闻莺。不尽杯中意，更复驻前楹。
陪牛进士冯明府宿遂初庵得心字
作者：徐贲
朝代：明
体裁：五言排律

山中因访古，方外遂幽寻。曲径缘回涧，高标出乱岑。舍舟留北渚，借屐过东林。野色兼寒色，云阴助夕阴。烟波皆客意，猿鸟共閒心。风引虚林磬，泉流别院琴。褰帷萝蔓入，扫壁土苔侵。花韵空禅性，松声学梵音。翻经仍用贝，布地不须金。小舞阶前鹤，微鸣柳外禽。鸦昏争乱集，蛩冷罢孤吟。树影分邻屋，秋声急暮砧。平芜供远望，密雨值登临。景胜驱尘想，形忘浃素襟。几筵寒阁静，灯烛夜窗深。旨蓄僧开供，芳醪客自斟。黄柑来野市，紫蟹出溪浔。契合元非旧，情亲已独钦。知师甘寂静，愧我叹浮沉。明日天边去，何时重盍簪。
雨中
作者：徐贲
朝代：明
体裁：七言绝句

看花长是恼离心，欲看无花思更深。惆怅西园桃杏树，花开多半在春阴。
雨中过陈秀才宅
作者：徐贲
朝代：明
体裁：五言律诗

一径来东崦，茅堂竹映扉。莺声寒尚少，樵响午犹稀。苔雨漫棋局，萝风入桁衣。爱君能赏静，才到便忘归。
雨中闻黄鹂
作者：徐贲
朝代：明
体裁：七言绝句

高树重重覆酒台，黄鹂飞绕不惊猜。暖风晴日寻常到，谁为多情雨亦来。
雨后慰池上芙蓉
作者：徐贲
朝代：明
体裁：七言绝句

池上新晴偶独过，芙蓉寂寞照寒波。相看莫厌秋情薄，若在春风怨更多。
雨后过桃花坞
作者：徐贲
朝代：明
体裁：五言律诗

林晚带城阴，斜光里巷深。过时思燕赏，感物废行吟。暂出畦间蝶，将栖柳外禽。乱离虽有恨，能到亦娱心。
雨馆有述
作者：徐贲
朝代：明
体裁：七言绝句

满矶秋叶草堂閒，窅窅飞鸿淡淡山。风雨不堪空对酒，家僮偏喜得鱼还。
雷雨护婴词
作者：徐贲
朝代：明
体裁：乐府曲辞

少妇抱儿行且迟，雷雨路中忽遇之。儿惊欲啼手护儿，道傍逆旅固可依。君不见，王凝妻。
霅上逢董庄
作者：徐贲
朝代：明
体裁：五言律诗

五月苕溪道，南风暑气新。偶当为客日，翻比在乡亲。醉酒桥边市，驱车陌上尘。行藏不须问，同是布衣人。
霅翁海棠
作者：徐贲
朝代：明
体裁：七言绝句

一枝写出玉容娇，桃李漫山恨未消。惆怅东阑明月夜，半酣西子貌难描。
青丝白马歌
作者：徐贲
朝代：明
体裁：乐府曲辞

银鞍白马青丝缰，容颜花艳少年郎。有时系马垂杨树，逐翠寻香入花去。
青楼曲
作者：徐贲
朝代：明
体裁：乐府曲辞

绮绣列中堂，罗扇映秾妆。钿花新样制，钗梁出意长。藏香诒荀令，笑指调周郎。不应妙歌舞，旧得事平阳。
青青水中蒲
作者：徐贲
朝代：明
体裁：乐府曲辞

青青水中蒲，织作团团扇。不肯赠傍人，自掩春风面。
题两伍张氏墓表后
作者：徐贲
朝代：明

古道远难复，浇风俗易便。庸人但碌碌，志士独不然。荆楚尚事武，宁论儒为妍。企彼良伯仲，委心惟简编。行义弗少亏，埙篪日相宣。仕途并荣践，艺圃从周旋。光华灼邦？，裔嗣承家贤。斯人竟缅邈，仪容隔重泉。芳兰閟永夜，宰木俱遗阡。孰云天无知，福善兹可镌。
题两伍张氏墓表后
作者：徐贲
朝代：明
体裁：古风

古道远难复，浇风俗易便。庸人但碌碌，志士独不然。荆楚尚事武，宁论儒为妍。企彼良伯仲，委心惟简编。行义弗少亏，埙篪日相宣。仕途并荣践，艺圃从周旋。光华灼邦�，裔嗣承家贤。斯人竟缅邈，仪容隔重泉。芳兰閟永夜，宰木俱遗阡。孰云天无知，福善兹可镌。
题亡友叶梓素所作山水
作者：徐贲
朝代：明
体裁：七言绝句

任昉台前记别离，阖闾城外哭君时。今朝孤馆看图画，万水千山不尽思。
题会仙图
作者：徐贲
朝代：明
体裁：七言绝句

春风十二燕瑶台，曾与群仙一见来。别后空山流水里，不知几度碧桃开。
题倪云林竹
作者：徐贲
朝代：明

忆君我有泪淋漓，正似湘江雨后枝。记得秋声夜同听，消閒馆里对床时。江乡处处忆陪游，见写湘云数叶秋。今日仙魂乘鹤去，犹存遗墨动人愁。春江谁唱竹枝歌，春雨潇潇傍竹多。欲借淇园一竿玉，桃花矶下钓寒波。出海琅玕翠色新，娟娟春雨洗芳尘。梦回影落虚窗月，却怪毫端写未真。倚窗昼寂自焚香，十日春阴不下堂。几度吟成微醉后，兴来拈笔写修篁。不见高人倪幼霞，流传遗墨尚清华。凤毛零落湘江水，春雨新梢整复斜。
题倪云林竹·其一
作者：徐贲
朝代：明
体裁：七言绝句

忆君我有泪淋漓，正似湘江雨后枝。记得秋声夜同听，消閒馆里对床时。
题倪云林竹其三
作者：徐贲
朝代：明
体裁：七言绝句

春江谁唱竹枝歌，春雨潇潇傍竹多。欲借淇园一竿玉，桃花矶下钓寒波。
题倪云林竹其二
作者：徐贲
朝代：明
体裁：七言绝句

江乡处处忆陪游，见写湘云数叶秋。今日仙魂乘鹤去，犹存遗墨动人愁。
题倪云林竹其五
作者：徐贲
朝代：明
体裁：七言绝句

倚窗昼寂自焚香，十日春阴不下堂。几度吟成微醉后，兴来拈笔写修篁。
题倪云林竹其六
作者：徐贲
朝代：明
体裁：七言绝句

不见高人倪幼霞，流传遗墨尚清华。凤毛零落湘江水，春雨新梢整复斜。
题倪云林竹其四
作者：徐贲
朝代：明
体裁：七言绝句

出海琅玕翠色新，娟娟春雨洗芳尘。梦回影落虚窗月，却怪毫端写未真。
题全山幽居
作者：徐贲
朝代：明
体裁：五言律诗

君家住横塘，绕屋尽垂杨。遥山多雨意，平野足风光。蛰后童寻笋，蚕时妇采桑。閒中无别事，应只类医方。
题关氏废园
作者：徐贲
朝代：明
体裁：五言律诗

园景正萧然，那当雨后天。花台曾置酒，莲港却通船。水涸桥仍搆，畦荒路渐连。如何游赏日，不在未兵年。
题冬青十二红图
作者：徐贲
朝代：明
体裁：七言绝句

秋风吹老万年枝，山鸟飞来啄子时。却忆题诗画中客，一成没后一分离。
题南窗
作者：徐贲
朝代：明
体裁：古风

南窗对高树，中夏绿以枝。偶然倚窗坐，值此凉风时。我非傲世者，寄身聊在兹。有酒但尽醉，馀事非所知。
题吕山人所藏马孝常周履道荆南唱和集后
作者：徐贲
朝代：明
体裁：七言绝句

故友空悲生死异，名州曾托乱离频。因君重读荆南集，已忆溪山又忆人。
题周伯阳所居
作者：徐贲
朝代：明
体裁：五言律诗

山深独置家，地带竹林斜。花尽才收蜜，烟生正焙茶。客来门放屦，樵出路鸣车。不但成高隐，营生亦有涯。
题坦率子画
作者：徐贲
朝代：明
体裁：五言绝句

林屋閟烟萝，归樵已罢歌。独吟斜日里，谁复此相过。
题宋参政记事状后
作者：徐贲
朝代：明
体裁：七言律诗

江湖閒老七朝臣，圣主临轩属问频。殿陛屡曾听曳履，都门谁复继埋轮。拜官南省推功旧，被宠东宫赐翰新。岂料贤郎归第日，上尊空酹九原尘。
题山果幽禽
作者：徐贲
朝代：明
体裁：七言绝句

秋果垂垂压树低，一枝斜出覆荒溪。幸无童竖来樵摘，容得山中野鸟栖。
题崔生南轩
作者：徐贲
朝代：明
体裁：古风

轩居旷宜夏，嘉树覆前荣。南风蔼繁绿，幽禽时一鸣。理栉阳光启，奏琴凉月生。逍遥自旦暮，于以畅閒情。
题张来仪怀友诗后
作者：徐贲
朝代：明

乱前草草别相知，乱后风光不尽思。惟我与君今日见，不堪来读卷中诗。重读浔阳怀友诗，众中多是我相知。秋风落木乡园外，可有人能为我思。
题张来仪怀友诗后·其一
作者：徐贲
朝代：明
体裁：七言绝句

乱前草草别相知，乱后风光不尽思。惟我与君今日见，不堪来读卷中诗。
题张来仪怀友诗后·其二
作者：徐贲
朝代：明
体裁：七言绝句

重读浔阳怀友诗，众中多是我相知。秋风落木乡园外，可有人能为我思。
题张来仪画次韵高季迪
作者：徐贲
朝代：明
体裁：五言律诗

万水更千岑，朝晴又暮阴。猿声风出树，虎迹雪团林。酒具游曾遍，诗材思更深。相看画中客，不异共行吟。
题彭江
作者：徐贲
朝代：明
体裁：七言律诗

远水残阳落钓舟，远村渐见野烟收。菱歌归浦家家夕，扬叶惊风树树秋。昨日梦非今日梦，他乡愁是故乡愁。自怜久负山中桂，每向江湖忆旧丘。
题得飞云送刘提司胜
作者：徐贲
朝代：明
体裁：五言律诗

天阔浮云远，因风捲白衣。流阴兼水净，寒影度江微。不受歌声遏，先将别思飞。飘扬随去马，今夕定何依。
题斋前蕉石吕志学尝题此故落句及之
作者：徐贲
朝代：明
体裁：古风

芭蕉倚孤石，粲然共幽姿。南风一披拂，绿叶相参差。新苞晓初解，凉阴午正宜。无由写閒思，对此咏君诗。
题明皇夜游图
作者：徐贲
朝代：明
体裁：古风

花萼楼前烟漠漠，君王睡重无人觉。别宫漏点恋寒宵，閒却梨园太平乐。云龙十二秋扶摇，青藜化作黄金桥。翡翠门屏桂枝影，素娥羽带香风飘。优童共记霓裳舞，归来换尽人间谱。梧桐击碎教妖环，蜀山梦战渔阳鼓。
题春江云舍
作者：徐贲
朝代：明
体裁：五言律诗

含远深藏树，沙虚暗宿云。春江孤艇渡，村径几家分。出涧泉皆雨，当门草是芸。花时重作约，载酒此逢君。
题杏林图赠陈子京
作者：徐贲
朝代：明
体裁：五言律诗

茅山无四邻，红杏万株春。收谷还凭虎，栽花剩有人。学仙离世久，访病出山频。我独怀芳躅，君能继后尘。
题杨补之十梅 其一 水
作者：徐贲
朝代：明
体裁：七言绝句

缥缈仙姝粉黛妍，静临寒碧照婵娟。冰肌亦是鲛房种，不独凌波有洛仙。
题杨补之十梅 其七 竹
作者：徐贲
朝代：明
体裁：七言绝句

分得湘江数叶秋，偶因翠羽寄罗浮。相看莫说当年梦，二女多情自解愁。
题杨补之十梅 其三 嫩
作者：徐贲
朝代：明
体裁：七言绝句

新花的皪更玲珑，学弄芳妍小涧中。冻蝶寒蜂谩相妒，今年才得试春风。
题杨补之十梅 其九 实
作者：徐贲
朝代：明
体裁：七言绝句

青丸颗颗叶间藏，雨绽微酸刺齿香。爱护莫教风摆落，墙头留取掷裴郎。
题杨补之十梅 其二 影
作者：徐贲
朝代：明
体裁：七言绝句

瘦木成阴颤晚风，几随寒月上帘栊。横斜何处看偏好，只在清溪浅水中。
题杨补之十梅 其五 烟
作者：徐贲
朝代：明
体裁：七言绝句

酒熟山家梦里逢，美人别去月明中。醉遗绿带无人拾，吹上花梢飏晓风。
题杨补之十梅 其八 落
作者：徐贲
朝代：明
体裁：七言绝句

或随流水或随风，一片西飞一片东。何似得沾香额上，艳妆犹说寿阳宫。
题杨补之十梅 其六 野
作者：徐贲
朝代：明
体裁：七言绝句

小店荒篱任意开，乱依丛棘半苍苔。春时料有何人折，多是匆匆驿使来。
题杨补之十梅 其四 雪
作者：徐贲
朝代：明
体裁：七言绝句

六出争如五出嘉，天孙姑射斗矜夸。总然玉质都相似，若论生香合让花。
题杨补之十梅·水
作者：徐贲
朝代：明

缥缈仙姝粉黛妍，静临寒碧照婵娟。冰肌亦是鲛房种，不独凌波有洛仙。瘦木成阴颤晚风，几随寒月上帘栊。横斜何处看偏好，只在清溪浅水中。新花的皪更玲珑，学弄芳妍小涧中。冻蝶寒蜂谩相妒，今年才得试春风。六出争如五出嘉，天孙姑射斗矜夸。总然玉质都相似，若论生香合让花。酒熟山家梦里逢，美人别去月明中。醉遗绿带无人拾，吹上花梢飏晓风。小店荒篱任意开，乱依丛棘半苍苔。春时料有何人折，多是匆匆驿使来。分得湘江数叶秋，偶因翠羽寄罗浮。相看莫说当年梦，二女多情自解愁。或随流水或随风，一片西飞一片东。何似得沾香额上，艳妆犹说寿阳宫。青丸颗颗叶间藏，雨绽微酸刺齿香。爱护莫教风摆落，墙头留取掷裴郎。
题林下烧笋
作者：徐贲
朝代：明
体裁：七言绝句

石火初敲竹下来，长镵手自斲荒苔。为收残箨烧新笋，更荐春泉茗一杯。
题桂烛芳上人古香台
作者：徐贲
朝代：明
体裁：古风

花擅秋时盛，根自月中分。浥露何须折，因风不待闻。茗瀹承芳气，兰爇让幽芬。心清归妙悟，今古奚足云。
题王嘉主簿母夫人李氏墓铭后
作者：徐贲
朝代：明
体裁：五言律诗

蚤岁传贞节，名家出令仪。萱堂宜享寿，蒿里忽成悲。子哭雷鸣夜，人看露降时。西亭墓前树，争为护新枝。
题王彦举听雨轩
作者：徐贲
朝代：明
体裁：古风

高竹覆南荣，寒蕉满前渚。萧閒此中意，适对清秋雨。疏当帘外飘，密向窗前聚。声闻俱两忘，悠然坐无语。
题王材东里草堂
作者：徐贲
朝代：明
体裁：五言排律

移家遂成隐，结屋涧东隈。野客分茶送，邻舟载鹤来。云埋琴荐冷，风捲壁衣开。晚饷矶头饭，秋吟竹下杯。余生慕幽赏，到此每迟回。
题田家
作者：徐贲
朝代：明
体裁：五言律诗

田家无别业，朝夕理东菑。敢说农功苦，惟忧稼穑迟。牧归牛饱后，祭散犬迎时。更得轻徭役，丰年乐有期。
题画
作者：徐贲
朝代：明

屿鸟鸣孤影，汀蘋淡素香。晓来江上树，叶叶是新霜。隔浦秋鸿小，当江夕照空。扁舟不觉重，却载荻花风。路入桃源近，门藏竹户深。孤云同隐迹，老鹤识閒心。
题画
作者：徐贲
朝代：明

樵林夜鸣枫叶，僧扉寒掩烟萝。梦里秋山十二，不知何处云多。竹外閒扉半掩，沙边小径斜通。流水连朝春雨，飞花昨夜东风。偶过邻家看竹，因来僧寺弹琴。寒日山川易晚，归时门掩松阴。雨后山青云白，林深路转溪回。野客舣舟相待，家僮沽酒方来。
题画·其一
作者：徐贲
朝代：明
体裁：五言绝句

屿鸟鸣孤影，汀蘋淡素香。晓来江上树，叶叶是新霜。
题画·其一
作者：徐贲
朝代：明
体裁：六言诗

樵林夜鸣枫叶，僧扉寒掩烟萝。梦里秋山十二，不知何处云多。
题画·其三
作者：徐贲
朝代：明
体裁：五言绝句

路入桃源近，门藏竹户深。孤云同隐迹，老鹤识閒心。
题画·其四
作者：徐贲
朝代：明
体裁：六言诗

雨后山青云白，林深路转溪回。野客舣舟相待，家僮沽酒方来。
题画其三
作者：徐贲
朝代：明
体裁：六言诗

偶过邻家看竹，因来僧寺弹琴。寒日山川易晚，归时门掩松阴。
题画其二
作者：徐贲
朝代：明
体裁：六言诗

竹外閒扉半掩，沙边小径斜通。流水连朝春雨，飞花昨夜东风。
题画其二
作者：徐贲
朝代：明
体裁：五言绝句

隔浦秋鸿小，当江夕照空。扁舟不觉重，却载荻花风。
题画别董仲德
作者：徐贲
朝代：明
体裁：五言绝句

鸟啼溪上雨，风碎竹间云。明日东湖上，看山又忆君。
题画有感
作者：徐贲
朝代：明
体裁：七言绝句

幽禽相对弄芳春，嫩竹分梢露叶新。偶看画图怀故旧，眼前无几白头人。
题竹亭
作者：徐贲
朝代：明
体裁：古风

斩伐来渭水，结搆比黄冈。雨气森遥席，藓色翳空梁。焚香碧云合，扫尘苍雪香。虚心绝外有，抱节此中藏。
题羊士观家山水
作者：徐贲
朝代：明
体裁：七言绝句

关武坊中旧草堂，鸳鸯湖上好风光。四千里路来相觅，谩说扬州是故乡。
题胡玄素画山居图
作者：徐贲
朝代：明
体裁：七言律诗

几度寻幽到涧阿，荒溪峻岭入烟萝。白云九曲人家少，黄叶千林虎迹多。试茗就当泉上饮，看花须向酒边歌。相逢重忆山中客，独对新图奈别何。
题葛仙翁移家图
作者：徐贲
朝代：明
体裁：古风

典午中衰乱人纪，诸藩搆隙兵戈里。江左名贤各有图，先生抱朴徵不起。先生好学得异书，九丹妙得玄中理。紫髯绿发丰姿秀，萧然自是烟霞士。当时入洛不论功，荣利弃之如敝屣。求丹愿作勾漏令，便挈全家度交趾。南行适逢邓广州，一留罗浮遂终此。坛上时看药灶光，井中犹是丹砂水。暂将劲翮戢鹪鴳，蹑景追风岂能已。先生丹成骨已仙，独见文章在青史。龙眠居士真好奇，貌作新图宛相似。先生自骑黄鹿行，僮仆提携子侄倚。药瓢茶磨家具足，前驱牛骡后厖豕。乃知粉墨幻人化，干淡点缀无不美。今日玉堂雪初霁，展卷令我心神喜。特为题诗继后尘，再拜高风仰千祀。
题蒋习之春归自得图
作者：徐贲
朝代：明
体裁：七言绝句

簪笔亲当白玉墀，天颜有喜独能知。归来匹马花盈路，正是春风自得时。
题虞山人家南轩
作者：徐贲
朝代：明
体裁：古风

荣名众所慕，隐趣良寡知。君子苟明此，意美神自怡。伊人习嘉■，远与尘世离。崇轩结新搆，深静抱林池。高荷既丰缛，密竹更逶迤。灵禽夕下渚，凉飙晨汎漪。肴觞置前席，谈燕无休时。祛喧信成美，为乐讵非宜。来惟动情款，寄爽恒在斯。
题谪仙像
作者：徐贲
朝代：明
体裁：七言绝句

鼙鼓声来已乱离，锦袍脱却恨归迟。秋风江上长吟里，不唱清平古调词。
题赵道士山居
作者：徐贲
朝代：明
体裁：五言律诗

閒心与世忘，远住白云乡。种玉旋开地，藏丹别置房。禽鱼各有乐，椒桂本同芳。已谢来辕久，从教径路荒。
题逸人陋居
作者：徐贲
朝代：明
体裁：五言律诗

小径入幽林，斋房住更深。废垣花蔓葛，荒圃草迷参。藏帖存家业，脩方寓道心。几回舟过处，柳下记相寻。
题铜坞后山石
作者：徐贲
朝代：明
体裁：古风

山行兴未穷，复登白云峤。石上识曾游，墨花破孤峭。邻僧尚未见，知有幽人到。
题镏生柳庄
作者：徐贲
朝代：明
体裁：古风

碧山绿水转逶迤，君家住处宛适宜。春风绕屋杨柳树，为君争发艳阳时。艳阳时节风光早，万叶千丝向人好。何如遗恨武昌门，难同送别长安道。拂烟照水更多情，枝间百啭有啼莺。娇倾赵女筵前舞，思入燕姬笛里声。白花撩乱波摇荡，密影芳阴自来往。坐邀钓侣把长竿，行倩菱童棹孤榜。记取前时亲手栽，丝丝叶叶费春裁。愿得傍人莫轻折，岁岁年年春自来。
题陈允中山居图
作者：徐贲
朝代：明

昔年为客处，看图怀故山。
今日还山住，俨然图画间。
泉来绕兰径，月出对花关。
应知农事毕，高坐有余闲。
题陈允中山居图
作者：徐贲
朝代：明
体裁：古风

昔年为客处，看图怀故山。今日还山住，俨然图画间。泉来绕兰径，月出对花关。应知农事毕，高坐有馀閒。
饮樱桃花下次韵饶参政
作者：徐贲
朝代：明
体裁：五言律诗

西园风雨过，今日始知春。对酒皆閒客，逢花即故人。悲欢情各异，醒醉量难均。忽洒樽前泪，愁多易满巾。
饮樱桃花下次韵饶参政
作者：徐贲
朝代：明

西园风雨过，今日始知春。
对酒皆闲客，逢花即故人。
悲欢情各异，醒醉量难均。
忽洒樽前泪，愁多易满巾。
鹊轩为王孝子作
作者：徐贲
朝代：明
体裁：古风

金华山人王孝子，自来生长金华里。阿母初生孝子时，鸣鹊飞来树头止。子生日长母日健，每听鹊声心辄喜。鹊声在树母在堂，孝子晨昏具甘旨。愿言阿母享遐龄，鹊声喳喳长在耳。阿母生子愿子贤，今子作官东海涘。一朝母逝鹊不来，回首家乡隔山水。鹊不来兮其奈何，母子恩情那得已。天高地深恨无托，作轩名鹊良有以。我亦飘零未归客，父母早殁失怙恃。十年空守骨肉函，有泪不入黄泉底。故山非无一抔土，长路风尘阻戎垒。闻君孝行未识君，为记诗章持送似。
黄山人家次韵荅陈秀才
作者：徐贲
朝代：明
体裁：五言律诗

相逢坐上客，俱是此乡人。重见兵前面，能全窜后身。月迟疑夜短，风乍觉寒新。为诉穷途事，都忘语意频。
黄山梓里
作者：徐贲
朝代：明
体裁：五言律诗

山中多豫章，门巷绿成行。晴日花明夏，南风叶汎凉。密阴同岸杞，远色并畦桑。望望林泉处，君家有草堂。
黄德让病后苦吟因赋诗以释之
作者：徐贲
朝代：明
体裁：七言绝句

不废诗篇病后身，思花怀月亦劳神。凭君暂歇行吟兴，药具方书正可亲。
龙河寺夜听份上人诵经
作者：徐贲
朝代：明
体裁：古风

禅帷偶暂辍，经筵时复登。香风韵幽磬，宝幢绚华灯。音宣心所契，闻洽虑俱澄。愧余沦中品，知师超上乘。
龙门有孤桐
作者：徐贲
朝代：明
体裁：乐府曲辞

龙门有孤桐，斲为三尺琴。良材不易得，轸玉而徽金。泠泠七弦间，一弹清我心。要知在自适，奚必求知音。
九鲤湖
作者：徐资用
朝代：明
体裁：古风

石门断处疑无地，洞府深中别有天。画帐远开横晚岫，珠帘倒挂泻寒泉。碧桃开谢三千载，赤鲤飞腾几百年。
复游铜井山分韵得驿字
作者：徐达左
朝代：明
体裁：古风

杖策循山阿，峰回溪路僻。琴书左右随，舒怀愒泉石。风吹落梅英，雪委古苔迹。群蜂采馀香，来往若驰驿。览物际良辰，幸得陪三益。
次韵
作者：徐达左
朝代：明
体裁：五言律诗

悠悠云水客，共喜出尘氛。黄卷知君醉，清风许我分。闭门听过雨，倚杖看浮云。大雅遗音远，长歌屈宋文。
秀野轩诗
作者：徐达左
朝代：明

春风十里翡翠屏，玉遮对峙蛾眉青。清泉白石杂花竹，天放画图钟地灵。高人开轩当此景，酌酒赋诗白日静。四檐风作翠涛声，八窗帘卷晴霞影。我亦托迹耕渔间，结屋读书湖上山。抱琴访子从兹始，布袜青鞋相往还。
石塘浜
作者：徐远
朝代：明
体裁：古风

四十兰江滩，石塘最奇忤。匹练偃重堤，灏流截奔鹜。长云奔陂陀，断岸沉轗轲。恍疑潜虬寒，暴甲横江路。又如渴长鲸，厉吻冯川过。乱流攻众罅，拗郁声喷怒。剖瓮鞳噌吰，蠡镛呈啮蠹。鼋鼍未敢游，舴艋讵能渡。百丈集千夫，尺寸费朝暮。伶仃古所叹，滟滪从兹赋。
赠大舆上人
作者：徐远
朝代：明
体裁：五言律诗

贾岛人称佛，汤休不类僧。一弦弹古月，五字琢寒冰。指石禅心定，看松岁腊增。鸳湖多长者，共许道人能。
踏莎行
作者：徐远
朝代：明

零雨初收，金波乍转，捣衣双袖临风卷。银床玉簟陡生凉，迟眠且扑流萤扇。草绿长门，荷残别院，如丝情绪如云乱。无端蟋蟀响西堂，井梧叶叶关心颤。
凤栖山
作者：徐述
朝代：明
体裁：七言律诗

彩鸾曾宿碧梧梢，今透元关路几条。阿阁禽归依竹舞，柯山棋听隔窗敲。石床字古烟霞合，琪树云深苔藓交。好种琅玕千万个，明时应有凤凰巢。
登金山寺
作者：徐遂
朝代：明
体裁：七言律诗

一峰玉立大江中，绝顶登临四望通。淮甸有山皆向北，南徐无水不流东。楼台影落波心月，钟鼓声传渡口风。明日仙凡便相隔，海天千里放归篷。
柳枝词
作者：徐郴臣
朝代：明
体裁：词

水隔南村渡小桥，低头吟处识纤腰。欲教嫩绿剪溪水，忍向东风折一条。
题吴娘画竹
作者：徐郴臣
朝代：明
体裁：五言绝句

五日为斯画，休猜振笔迟。湘山无限竹，一叶一相思。
黄鹤楼眺望
作者：徐钰
朝代：明
体裁：七言律诗

胜迹当年半杳冥，几劳杖屦叩遗氓。白龙归去乾坤老，黄鹤飞来海月清。两岸帆樯沿浦合，几家灯火对江明。当时吹笛人何在，徙倚寒梅嗅落英。
山行
作者：徐铭敬
朝代：明
体裁：古风

峰峦媚奇景，烟华合芳甸。澹澹晴疑雨，江村半隐现。春水清不流，悠悠山谷转。小桥度幽居，山深人不见。佳地正难值，红尘妒清燕。白日原上微，回首暮云变。
江中·其一
作者：徐铭敬
朝代：明
体裁：五言律诗

溯江三折上，轻舫出中流。岸转山容变，风高水气幽。繁花明野墅，归鸟下荒洲。名胜知何限，春光一望收。
江中·其二
作者：徐铭敬
朝代：明
体裁：五言律诗

天光能媚客，千里越山明。合嶂悬泉路，群烟起石城。掀篷来树色，欹枕得滩声。未暇稽前迹，苍茫思已盈。
阴那山纪游
作者：徐铿
朝代：明

阴那宝刹早春归，曲曲溪边入翠微。朱阁疑从天际见，鸣泉谁道壁间飞。云移远岫峰遥碧，林引疏钟韵拂徽。过客欲闻无上偈，携筇独叩老禅扉。
酒井
作者：徐锐
朝代：明
体裁：七言律诗

千年春瓮传仙姥，三月晴云护酒庐。色映岩花开宝靥，青归亭柳拂罗襦。漫思竹叶倾鹦鹉，好学柴桑醉玉蛆。病渴多情辞赋懒，琴堂何意独当垆。
倒口暮归
作者：徐问
朝代：明
体裁：古风

水深卧蛟湖，风急倒岸口。日暮怀孤征，恻恻空回首。
卧病
作者：徐问
朝代：明

竟日还欹枕，秋风动客歌。青山愁处远，白发病来多。生计只书卷，故园空薜萝。时时问双鲤，欲寄洞庭波。
吴门寄杨君谦
作者：徐问
朝代：明

吴下才名海内知，挂冠谁赴北山期。门临水国秋潮早，添得新波入研池。
和太和再至梧州
作者：徐问
朝代：明

我行百粤天应尽，北指浮云是日边。春意不缘荒戍隔，官曹常得故人连。晴川水阔鱼龙戏，瘴岭烟消虎豹眠。便欲寻湘从此去，南山东望思悠然。
和孙太守朝望登毗卢阁
作者：徐问
朝代：明

与客登层台，钩帘看幽壑。秋色动远林，千厓自空廓。俯视清川流，或见沙鸟落。凉飙拂襟袂，閒云浮飞阁。积案苦相仍，对此聊自乐。吴山亦佳丽，登临忽疑昨。书台藤藓荒，伊人久云邈。馀香有丛桂，三嗅风前萼。勖哉千古心，勿俾利名缚。
哀征夫
作者：徐问
朝代：明

清霜苦寒月，遥遥赴辕门。关城羽书疾，济洛风尘昏。草木变行色，四野但空村。山深道且阻，人马罢追奔。枵腹事巳决，欲报明主恩。哀哉经战地，不返征夫魂。
哭新昌尹董宗远
作者：徐问
朝代：明

万里春犹至，三江雁不归。经年乡信少，昨日故人非。单父弦初绝，河阳花渐稀。宁知沧海上，东望自沾衣。
喜官军狼山破贼
作者：徐问
朝代：明

丈夫本意重横行，况复东南剑戟鸣。落日城头寒角起，秋风叶落阵云横。潢池莫道多豺虎，范老从来富甲兵。一夜天狼荡妖气，羽书先奏大江平。
夜发萧滩
作者：徐问
朝代：明
体裁：五言律诗

驿小临官道，沙长带水城。山于云处没，星过渡头明。琐琐非初志，营营嘅此生。北堂凝望远，秋日万重情。
寄功甫归隐东麓
作者：徐问
朝代：明

孤尘积翠连云起，北走金陵枕江水。山形缭绕如蜿蜒，中有幽人隐居里。芙蓉石室开葱茏，赤日照耀神仙宫。山鸡野鹤自啼舞，长林声散洪涛风。主人归来未头白，卜筑缘山傍川脉。歌词洗尽沙土痕，野堂愁绝莺花魄。知君独往岁月长，户庭哀壑流辉光。安得驱我置汝傍，东山孤高遥相望。
岁暮
作者：徐问
朝代：明

海滨岁云暮，草木尚莽苍。玄枵隐化机，群蛰寂馀响。谁云果不食，有复继兹往。充然天地心，生息在反掌。况乃青阳交，和风遍穹壤。阳德嘉再亨，吾亦解吾养。重关静喧嚣，性定道心长。百年日斯征，抚事集遐想。惟当务崇德，不愧兹俯仰。
早发烟渚
作者：徐问
朝代：明

雨色江头树，青烟夹路长。远村迥寂寞，白鸟去微茫。楚客归何日，春江正可航。即思云峤句，心折不成章。
晚渡
作者：徐问
朝代：明

霜白城下寒，江空夜船渡。萝月转林微，照见行人路。
朔风
作者：徐问
朝代：明

朔风起青蘋，平林迹如扫。惊尘暗天过，天柱欹欲倒。玄景忽西驰，严霜变秋草。塞雁云中来，一举千里道。物类尚有知，自信苦不早。胡为中夜心，屏营复如？。
朔风
作者：徐问
朝代：明
体裁：古风

朔风起青蘋，平林迹如扫。惊尘暗天过，天柱欹欲倒。玄景忽西驰，严霜变秋草。塞雁云中来，一举千里道。物类尚有知，自信苦不早。胡为中夜心，屏营复如�。
朱得之过访山居不遇
作者：徐问
朝代：明
体裁：五言律诗

东湖有真隐，来访北山隅。采药归何暮，回船兴已孤。晚霞明竹树，秋水浸菰蒲。为问山阴意，于今忆戴无。
杨村大风
作者：徐问
朝代：明

仲冬天气肃，疋马向河干。林撼风声厉，沙昏日色寒。驱驰竟何意，漂泊不成欢。天地无情者，谁怜游子难。
林郎中方副使留参政同登鼓山
作者：徐问
朝代：明
体裁：五言律诗

梯云穿石径，浩荡接天风。树色浮穷岛，钟声落半空。平生幽兴极，清赏几人同。异日怀三子，居然说瀼东。
次毛给事式之秋暮见怀
作者：徐问
朝代：明

大钧无停运，秋色到江渚。天清白露下，城急夜深杵。幽人悯留滞，缄书寄南楚。野鹤非旧林，飒爽意斯举。同心溯千里，岁月复几许。读罢瑶华音，惆怅不得语。
江南别送毛给事吴行人蒋进士
作者：徐问
朝代：明

春寒寂寂花事迟，驿楼弱柳青垂丝。玉瓶酒尽客不醉，东风惆怅令人思。问君此行去何极，共说毛君司谏职。直词戆谏昔回天，天子时时借颜色。吴君仗节中州行，骅骝骨格众目惊。归来起居北堂下，汉槎又促趋严程。蒋君年少拾高第，要路勋名行远致。终孝三秋宰木长，细草新蒲乱愁思。可怜去后凡马空，到时花发燕山红。各言相离会何日，长笑百年成转蓬。愧予衡茅守儒素，贫病无书问亲故。心随河水转北流，回首斜阳渺烟树。
池上即事
作者：徐问
朝代：明

风清池上轩，虚窗拂晴几。及兹簿书暇，而喜事国史。列树淹斜阳，返照光在水。独坐惜馀阴，鉴影时见履。物理观定时，吾心本如是。
池上酌
作者：徐问
朝代：明
体裁：古风

故人尊酒至，爱此林塘深。竹色照杯斗，清风生葛襟。寡营庶怡静，与子俱远心。因之暂遣俗，无劳为相寻。
登蓬莱阁和坡公海市韵
作者：徐问
朝代：明
体裁：古风

地维汨没东南空，元气混接苍冥中。悬崖石壁置台观，淩虚下瞰冯夷宫。竹山参差海市起，鬼斧运出天然工。旌旗城郭俨相向，灵气郁积嘘蛟龙。须臾市隐海色定，谁与志者苏长公。清诗高起云阁榜，水为吞吐山为雄。风流文采今安在，空有胜事传无穷。东牟太守每自苦，偶来见文心冲融。寒潮涌日下孤岛，回声聒乱晨昏钟。村晴遥见沙路豁，农夫往往歌年丰。人生所至贵适意，奚必叹老悲青铜。辴然一笑下山去，不觉两腋生天风。
纪梦
作者：徐问
朝代：明

谁将潦倒向人前，生计惟馀养鹤田。五十功名尘土外，四时清梦楚云边。黄花乍浥初寒露，白鹤孤飞欲曙烟。抚事未须煎百虑，强依消息渡流年。
虎丘怀古
作者：徐问
朝代：明

虎丘山塔倚天开，吴苑离宫遍草莱。旧日繁华何处是，松风长写后人哀。
袁州公馆和壁间韵
作者：徐问
朝代：明

苦雨顽云昼不开，宜春空有望山台。三秋物色临吴尽，万里干戈入楚来。感旧独怀江树月，登高多负菊花杯。平生不尽忧时意，那羡徒歌郢下才。
见梅
作者：徐问
朝代：明

仙子新裁白练衣，淡妆犹自愧芳菲。陇头久识殷勤意，今夜月明花莫稀。
赠朱得之
作者：徐问
朝代：明

当年腹笥倾多士，百战文场老息机。紫绶金鱼心落莫，丹丘瑶草路依微。湖边春色浮新蚁，槛外晴光动舞衣。莫向山中论岁月，仙游应与世人违。
过钓台
作者：徐问
朝代：明
体裁：五言律诗

野云初出浦，积雨渐收时。木落桐江水，山回钓客祠。高台千古在，遗像后人思。亦有渔樵意，临流莫废诗。
送严翰林还京
作者：徐问
朝代：明

钤山太史旧比邻，十载思君白发新。词翰早开三殿色，旌旗今发九江春。沙边别意怜芳草，天外羁愁望紫宸。为报中朝知己道，江城凋敝只宜贫。
送王伯存守雷州
作者：徐问
朝代：明

雷阳古城濒海曲，路入炎荒奠南服。长安万里化不流，故遣郎官领符竹。郎官久负卓荦才，一麾五马从天来。鸿名歘到远人耳，旆旌双引烟云开。萦纡山县鸡声早，候火煌煌连古道。十贤名在祠宇荒，君去还须问遗老。我怀同舍心悠悠，夕阳望断江枫秋。天空海阔会何日，聚首还期鳷鹊楼。
题顾氏画
作者：徐问
朝代：明

美人踪迹置何许，秋色芦花共江渚。碧水常浮隐者云，青丘独听孤鸿语。知君画图心更幽，一幅寒烟锁平楚。家法莫是虎头传，坐对犹能洗残暑。
龙门驿
作者：徐问
朝代：明

险仄漓江峡，龙门驿路通。军麾沙水上，春色瘴烟中。深树藏豺虎，穷荒绝雁鸿。天山勋亦壮，吾欲挂彫弓。
山居喜晴
作者：徐阳辉
朝代：明
体裁：古风

积雨晓来霁，便若物候好。碧沾山觜岚，翠润溪脚草。无心乍卷云，有时忽啼鸟。蚕眠桑子肥，麦熟雉儿饱。舂响烟外村，渔唱芦中岛。扶筇偶出门，遥光澹渺渺。
托宿鹅鸭村家
作者：徐阳辉
朝代：明
体裁：古风

泥沙满面尘扑首，两日路作一日走。地冥天长暝色催，乱山缺处是村口。村翁见我偶停鞭，便著延至茅堂前。四壁虽贫无大厦，犹胜潦倒穷途边。更命家人款远客，网得鲤鱼长一尺。老瓦盆浮雪蚁香，折脚铛煮霜蟹赤。敬客还恐扰客眠，教儿今夜莫打麦。明发饭罢送出村，为言直北过竹墩。沿江再觅便船渡，顷刻可到县西路。
漫兴三首·其一
作者：徐阳辉
朝代：明
体裁：七言律诗

髹几香残蓬户閒，坐来无事且看山。但逢石丈随罗拜，每对桑郎一破颜。云缕拥花愁态敛，雨丝洒竹泪枝斑。翛然倚杖疏林下，兴在飞鸿杳霭间。
漫兴三首·其三
作者：徐阳辉
朝代：明
体裁：七言律诗

小庭独坐学跏趺，恰称萧条山泽癯。开帙校完讹字眼，倚阑撚断苦吟须。闻看曲沼盈鱼婢，醉听幽窗落鼠姑。笔砚近来都废尽，笑人作论学潜夫。
漫兴三首·其二
作者：徐阳辉
朝代：明
体裁：七言律诗

红尘喜不到林中，寂寂幽居小涧东。莎岸云深栖断雁，柴门雨歇落疏桐。伤情句为穷来巧，失意愁因病后空。欲觅武陵一片地，閒从洞口拾霜红。
空田行
作者：徐阳辉
朝代：明
体裁：古风

空田十月净如扫，牛背斜阳立孤鸟。绿竹篱边白板扉，一道炊烟出林杪。寒鸦阵阵风蓬蓬，崦西村头霜叶红。隔溪嘎轧水禽起，渔歌声霭暮山紫。
苏小墓
作者：徐阳辉
朝代：明
体裁：古风

数声花豸垂杨外，水声决决鸣幽濑。春深花落迷孤坟，蔓草犹疑拂裙带。桥南桥北竹如烟，小魂卧处亦千年。十三吴姬荡轻楫，爱向西陵唱桃叶。唱入重台应动心，心心化作孤飞蝶。
过台城
作者：徐阳辉
朝代：明
体裁：古风

春草茫无际，春禽若有情。披荆问往迹，知是古台城。野花惨不发，愁云四际平。鸨鸭唼废沼，老桧作鬼声。离宫三十六，一一巢鼯鼪。台前古寺暮，施食坐老僧。吴翁死不饿，受粒先众生。兴亡古所有，有泪莫同倾。
三月十二日文华殿朝贺东宫纪事册立之次日也
作者：徐阶
朝代：明

春霄雾散日华明，版轿西来辇路平。帘卷朱丝瞻日表，扇分翠羽见龙行。千官绕仗容常泰，三字开编诵已成。连荷睿音垂劳问，老臣欢戴岂胜情。
上疏乞休呈馆阁诸君子
作者：徐阶
朝代：明
体裁：七言律诗

封章晓上乞归休，长跪缄题盥手脩。衰老未能忘社稷，迀疏原合老林丘。正筹国事同家事，敢以身谋误主谋。愿得此心天鉴取，早容蓑笠返沧洲。
上疏后报达斋弟
作者：徐阶
朝代：明
体裁：七言律诗

频年梦想在山林，此日应谐乞去心。吟对晚天神共远，坐观春水趣同深。种花己办新耕地，沽酒犹存旧赐金。豫拟子由时过访，笑歌相倚碧梧阴。
两崖中丞和予观莲诗有欲借为裳之句次韵赠答
作者：徐阶
朝代：明

积雨红芳落渐多，玉堂清晓独来过。日华幸尚临朱槛，云气愁仍绕绛河。寂寞芝兰同晚岁，浮沉萍藻自秋波。闻君近有纫裳兴，刀尺寒生欲奈何。
九日送别茅练溪
作者：徐阶
朝代：明
体裁：七言律诗

曾劳把菊送行舟，屈指今经十六秋。每忆旧游能几在，翻令佳节迥添愁。文章羡尔终当达，忝窃怜予合蚤休。南去有人如问讯，为言早晚到沧洲。
乞休未报
作者：徐阶
朝代：明
体裁：七言律诗

连章未遂乞休情，猿鹤谁寻旧日盟。乡思难消如殢酒，客怀靡定甚悬旌。虚传大隐居朝布，实恐微才负圣明。欲作家书频阁笔，归期何以报江城。
五坞山房为卢师陈题
作者：徐阶
朝代：明
体裁：七言律诗

茅堂四面倚层峰，曲槛回峦路万重。吟榻夜凉邀月宿，书函春暖倩云封。画图髣髴容旋马，踪迹分明识卧龙。我亦旧怀山水癖，卜居何日定相从。
冯南江晋秩廷尉
作者：徐阶
朝代：明
体裁：七言律诗

几嗟留滞粤江浔，岁晚西归带有金。万里一身臣节苦，两年三命主恩深。珂声尚忆来骢马，袍色仍看映赤心。社稷有人知倚重，荣光何止被丘林。
减字木兰花·赠别
作者：徐阶
朝代：明
体裁：词

平凉何处。匹马孤城悲远去。蓟树秦云。何日论文更对君。边尘作恶。利器盘根刚遇著。看取功成。政事文章二美并。
分水关
作者：徐阶
朝代：明
体裁：五言律诗

峻岭开闽服，重关限楚氛。星随分野异，地渐燠凉分。人语听难辨，山名得未闻。所嗟南逝水，不似北归云。
夏日游通惠河
作者：徐阶
朝代：明

颇忆三江远，乘流意若何。水深秋气入，竹密雨声多。熟果当尊落，惊禽拂棹过。柳阴催系缆，欹枕听渔歌。
夜行安山道中
作者：徐阶
朝代：明

木落境萧萧，残灯照寂寥。病惊时日暮，愁厌客途遥。急涧听逾响，荒村语不嚣。月明如有意，深夜伴归桡。
太庙迎神曲
作者：徐阶
朝代：明
体裁：乐府曲辞

肃肃兮庙廷，列炬兮孔明。秉予诚兮上达，迓诸帝兮垂歆。望鸾舆兮龙跸，来雍雍兮太清。
太庙送神曲
作者：徐阶
朝代：明
体裁：乐府曲辞

神之至兮御灵风，神之去兮归天宫。赞天恩兮佑我，千秋万岁兮庙祀攸崇。
寄荅聂一川先生
作者：徐阶
朝代：明
体裁：七言律诗

烟波渺渺一舟行，却算游程岁屡更。疏懒若为酬问讯，浮沈犹自愧科名。新诗浪拟张平子，文赋休传陆士衡。正是春霖人望属，卧龙沧海可无情。
寄题严学士钤山堂
作者：徐阶
朝代：明
体裁：七言律诗

百年胜地谁为主，五亩新开学士宫。曲径影来青嶂月，短墙香度紫芹风。泉声细应弦歌入，树色轻含烟雾通。海内出云元有望，西垣支笏思无穷。
山居述怀用文峰韵
作者：徐阶
朝代：明
体裁：七言律诗

竹里松边一径开，水禽山鸟日徘徊。生耽野兴宜长往，病畏浮名幸不才。任懒并于诗尽废，嫁愁聊藉酒为媒。祇疑寂寞江天外，处士星明动上台。
广信阻雨有怀子明弟
作者：徐阶
朝代：明

山国夏多雨，冥冥气不分。石田寒贮水，松径湿蒸云。洒密愁仍见，声微醒故闻。西堂何处所，知共惜离群。
感兴二首·其一
作者：徐阶
朝代：明
体裁：古风

烈风振黄尘，长夜何飕飕。浮云东南来，各有雨雪谋。美人金玉姿，㷀㷀倚高楼。宝玦双明珠，欲致道阻修。严霜瘁百草，荏苒岁已遒。寒暑互代谢，日月无停辀。至理谅斯存，耿耿生百忧。冥冥双飞鸿，可望不可求。
感兴二首·其二
作者：徐阶
朝代：明
体裁：古风

韶武久不作，郑卫何靡靡。东南有佳人，皎皎冰玉姿。被服烂纨绮，当窗理朱丝。清声协宫商，志在旦与夔。都人不解听，岂惜和者稀。北望黄金台，悲哉路逶迤。
横溪
作者：徐阶
朝代：明
体裁：七言律诗

横溪东去水迢迢，虚阁重檐共寂寥。山外夕阳低度鸟，雨馀春渚暗通潮。寒空落叶书声静，秋浦孤帆客梦遥。欲徙西湖湖上石，为君乘月更吹箫。
次张龙湖吏侍院中观莲
作者：徐阶
朝代：明

曲径方池列馆东，荷开殊胜昔年红。虚瞻玉井青冥上，似睹金莲紫禁中。佳实豫知深雨露，苦心原自耐霜风。亭亭独立烟波冷，肯羡春华在汉宫。
次张龙湖吏侍院中观莲四首
作者：徐阶
朝代：明
体裁：七言律诗

十丈芙蓉白玉堂，宝函金榜共辉光。摛文似出天孙杼，象物宜登帝子裳。窈窕深宫看试舞，氤氲秘殿忆飘香。徘徊不尽临池意，更倚层阑坐晚凉。
瓜洲风雨不克渡江
作者：徐阶
朝代：明

未遂归来愿，空惊岁月奔。布帆三日雨，茅屋数家村。山气遥连海，江声近在门。无缘得飞渡，东望欲消魂。
盆荷
作者：徐阶
朝代：明

四面花开玉露滋，晓风翻雨夜垂垂。渊明酒思濂溪癖，凭仗盆池借一枝。
示瓒侄秀才
作者：徐阶
朝代：明
体裁：七言律诗

身是三吴一布衣，幸逢明圣到黄扉。巳缘多病思辞禄，久厌浮华学息机。韦氏一经时所羡，谢家诸少世还稀。愿从勤苦承先业，伫看云霄六翮飞。
秋怀八首奉同文峰司徒用杜韵·其一
作者：徐阶
朝代：明
体裁：七言律诗

病夫生事只山林，竹树秋来幸郁森。花露滴枝晨细细，洞云垂地昼阴阴。时移妙达循环理，岁晏偏增伏枕心。夜漏渐长愁不寐，更堪江渚拂清砧。
秋怀八首奉同文峰司徒用杜韵·其七
作者：徐阶
朝代：明
体裁：七言律诗

三年经幄漫无功，抚事多归感慨中。蠲税已虚传汉诏，授衣谁实献豳风。天寒戍雪先秋白，月盛边烽竟夕红。眠食两忘怀圣主，眼枯头秃并成翁。
秋怀八首奉同文峰司徒用杜韵·其三
作者：徐阶
朝代：明
体裁：七言律诗

寥落江天隐夕晖，碧梧庭院景霏微。林皋霜露玄蝉泣，关塞风尘白雁飞。多病久拚人事绝，短才那恨世缘违。归欤赖有城南径，不尽春来笋蕨肥。
秋怀八首奉同文峰司徒用杜韵·其二
作者：徐阶
朝代：明
体裁：七言律诗

山亭睡起日初斜，独倚凉飙惜岁华。燕塞正肥南牧马，楚江犹带北归槎。离心镇日悲风叶，清泪中宵感戍笳。何物年来慰幽寂，紫蕖黄菊有寒花。
秋怀八首奉同文峰司徒用杜韵·其五
作者：徐阶
朝代：明
体裁：七言律诗

十载驰驱忆故山，结庐新寄九峰间。栖云石窦寒犹往，得月松门夜不关。径竹萧疏馀晚节，江花寂寞带春颜。翻思往迹堪长啸，一事无成两鬓斑。
秋怀八首奉同文峰司徒用杜韵·其八
作者：徐阶
朝代：明
体裁：七言律诗

京华北去路逶迤，潦倒归来水一陂。入夜帆樯悲露次，移时花实恋霜枝。丘园多暇身差健，沟壑虽衰志未移。却怪杜陵如宋玉，伤秋吟望各低垂。
秋怀八首奉同文峰司徒用杜韵·其六
作者：徐阶
朝代：明
体裁：七言律诗

文渊秘阁殿东头，一别今看已再秋。白玉地高真滥迹，黄金台古不胜愁。飞腾老愧蝇随骥，放浪心怜鹜与鸥。闻说储君近前席，夜来清梦绕皇州。
秋怀八首奉同文峰司徒用杜韵·其四
作者：徐阶
朝代：明
体裁：七言律诗

江阁新凉看弈棋，萧条不似昔贤悲。三吴黍稌初丰岁，万国车书及盛时。偃仰尽能容我懒，迂疏终愧报君迟。西风一度催衰白，却望层霄动远思。
移橘植后圃
作者：徐阶
朝代：明
体裁：七言律诗

小圃松篁野兴长，更移疏橘助幽芳。欲栽豫恳为藩地，已植仍披种树方。影近石坛思倚月，枝低茅屋畏逢霜。多情却抱他年虑，定否傍人比召棠。
自三茅归渡淀山湖即事
作者：徐阶
朝代：明
体裁：七言律诗

梯云磴石兴逶迤，华舸平川昼漏迟。花底鸟过轻落瓣，柳边风弱细垂丝。隔江榜子鱼为饭，近水人家槿作篱。春赏此时浑不恶，独和松露写新诗。
自题堂联
作者：徐阶
朝代：明
体裁：联

庭训尚存，老去敢忘佩服；国恩未报，归来犹抱惭惶。
试茉莉茶时有郑三守之招不赴
作者：徐阶
朝代：明
体裁：七言律诗

绝域花来本自珍，露芽江水亦新分。香浮石鼎沈沈缕，清映冰壶细细纹。静听几回翻白雪，徐看一碗簇春云。风生剩有卢仝赋，未许山翁席上闻。
赠许太宰松皋卷
作者：徐阶
朝代：明
体裁：七言律诗

崇关东下古秦墟，结屋临关河作渠。地胜时时占贵气，家贫事事即山居。避人几榻云长宿，悟道庭阶草不除。两世渥恩那易报，览图空忆卧龙庐。
过贺知章故宅
作者：徐阶
朝代：明
体裁：五言律诗

汶水孤帆远，任城四望开。风流贺监宅，寥落李仙杯。树色含秋冷，泉声带雨回。金龟复何在，慷慨有馀哀。
送何复所方伯赴湖藩
作者：徐阶
朝代：明
体裁：七言律诗

仙帆渺渺隔天涯，一望秋风思不支。闽渚有龙遗剑在，楚山无雁得书迟。论心漫忆陈蕃榻，揣分真惭鲍叔知。巳向丘园怀旧隐，弹冠直恐负深期。
送何瑞冈尹新昌
作者：徐阶
朝代：明
体裁：七言律诗

尊酒长亭夕照前，宦情离思总悽然。身随客路三千里，名在乡书二十年。作吏漫嗟山县僻，安民实籍长官贤。愿从冰蘖艰难地，重听甘棠蔽芾篇。
送司封仲芳杨子赴留都
作者：徐阶
朝代：明
体裁：古风

哲人重道义，朝贵不足縻。丈夫志四方，远适非所悲。如何与子别，怅怅不忍辞。古道日沦替，群谀纷追随。子独谅迂僻，经训相劘规。去住忽以异，丽泽安所资。颓波无停流，灵曜亦西驰。感此重念子，何以慰尔知。至理不外得，吾心实吾师。愿言励操存，千里同襟期。
送司训文三桥赴嘉兴
作者：徐阶
朝代：明
体裁：七言律诗

嘉禾地接阖闾城，来往风帆一日程。几杖高堂常在望，文章邻郡久知名。谈经士服传家学，请外人怜陟岵情。遥识兹行能自适，广文何必羡公卿。
送同年王皋南守武冈
作者：徐阶
朝代：明
体裁：七言律诗

怅别遥瞻双去轮，楚山燕甸足风尘。论交不独雷陈旧，知已兼怜管鲍真。盘错圣朝资利器，焦枯远地忆阳春。经纶自是吾儒事，莫遣龚黄解笑人。
送晁春陵太史奉使周藩
作者：徐阶
朝代：明
体裁：七言律诗

雪晴官路不飞埃，梅柳津亭淑气回。云拥汉宫龙节下，日临梁苑凤纶开。疏封自识亲侯意，专对还资用世才。营洛周公遗迹在，观游岂独慕邹枚。
送李南原邦伯二首·其一
作者：徐阶
朝代：明
体裁：古风

明月渡江渚，流光满林间。念此理朱弦，境远意自閒。上弦弹别鹤，下弦奏高山。山高不可即，鹤飞无双还。曲终更悽恻，喟然凋芳颜。
送李南原邦伯二首·其二
作者：徐阶
朝代：明
体裁：古风

璞玉藉雕琢，硎金赖镕铸。居然失良工，宁免废弃惧。秋江浩无梁，深山昼多雾。欲从不可得，徘徊自朝暮。
送杨南溟太仆赴南寺
作者：徐阶
朝代：明
体裁：七言律诗

君到滁阳几日程，远冲暑雨出神京。身因旅寓悲轻别，路向炎天怅独行。朝籍渐稀同学彦，故山难定共游盟。一尊相对须成醉，白发醒时恐易生。
送沈宜山赴福建藩幕
作者：徐阶
朝代：明
体裁：七言律诗

青山羸马鬓如丝，千里风尘岁晏时。抵鹊已怜投璧误，烹鱼兼恨得书迟。官閒只好游乌石，才妙应能谱荔枝。厚禄故人惭荐达，送君惟有思凄其。
送沈进士子善尹鄱阳
作者：徐阶
朝代：明
体裁：古风

治民如烹鲜，此语传自昔。迩来才俊士，古训耻诵习。哗然烦其令，藉口兴与革。遂令田野间，奔走废耕织。朝廷念元元，置吏务安辑。岂意更劳扰，肥身重民瘠。沈生起巍科，探讨遍六籍。况复有家教，兹义谅能识。鄱阳号乐土，近稍异往日。抚摩还富厚，夙夜在努力。高才如骐骝，千里初发迹。康庄与曲径，慎哉审所适。
送王国完东归
作者：徐阶
朝代：明
体裁：五言律诗

春色千门柳，归航两月涂。岁更乡梦切，客去草堂孤。会合期犹阻，翻飞意不无。瑁湖烦问讯，松菊恐荒芜。
送考功朋石杨君赴留都
作者：徐阶
朝代：明
体裁：古风

昔人贱荣达，今人慕通显。所履非有殊，中得异深浅。欣戚缘感生，尘幻非实践。望赊情日悲，理会境俱遣。子年二十强，才器重瑚琏。春明去不顾，此意昔所鲜。因之内自愧，孱钝玷华选。会当理归楫，长啸谢轩冕。
送赵甥赴卫辉幕
作者：徐阶
朝代：明
体裁：古风

汝母子之姊，六年长于予。予昔生十龄，夜烛诵诗书。汝母执女红，竟夕与予俱。兹事四十年，想像昨日如。头颅各己白，相望天一隅。每怀骨肉情，中宵起嗟吁。春来获见汝，差足慰烦纡。汝今幸有官，汝母当怡愉。汝本故家子，书香袭巾裾。予衰愧忝窃，早晚赋归欤。汝宜两念此，奉法保民誉。禄养傥能久，庶报生汝劬。舅甥共休戚，赠言不以谀。勖哉万里程，夙夜慎所趋。
送顾起元甥婿之京
作者：徐阶
朝代：明
体裁：五言律诗

病中愁送客，况复是残年。雨雪三更梦，江湖万里船。天垂龙塞没，星接凤城悬。到得燕山路，应书数字传。
重过东湖书院
作者：徐阶
朝代：明
体裁：七言律诗

名区近市人知少，堂构新成我数来。春雨静陪沙鸟坐，日长閒数砌花开。栖迟宇宙容微品，康济朝廷属异才。鬓白眼昏心万转，散愁且尽掌中杯。
阮郎归
作者：徐阶
朝代：明

一春归思羡冥鸿，青山在眼中。无端秋色又丹枫，沧洲路未通。搔白首，望长空，徘徊意万重。持杯看尔去匆匆，心随江水东。
雨后观白牡丹
作者：徐阶
朝代：明
体裁：七言律诗

小园风日斗清嘉，梦断扬州又此花。欲买也知金有价，细评应说璧无瑕。粒怜汉女啼前见，脸愧唐妃醉后誇。看到子孙须解取，玉堂原不似姚家。
题西庄巷
作者：徐阶
朝代：明
体裁：五言律诗

问讯高人第，城西庄更幽。竹深秋霭合，花重夕阴留。涧水斜通柳，云峰曲抱楼。不知尘世外，何处有丹丘。
题西湖小景
作者：徐阶
朝代：明
体裁：七言律诗

西湖一别几经秋，画里分明见旧游。花隔六朝天乍远，松围三竺地偏幽。官槎到处笙歌拥，野寺连宵节盖留。何日主恩粗报塞，结庐终老白蘋洲。
题贾元祯
作者：徐阶
朝代：明
体裁：七言绝句

江城漠漠柳丝轻，尊酒悠悠系别情。一片春愁何处所，满天风雨落花声。
题赵渐斋序芳园
作者：徐阶
朝代：明
体裁：七言律诗

一竿东去意何如，兰芷鸥凫共隐居。晦迹久焚封事草，遣閒聊注摄生书。鹤归世重林逋宅，龙卧人方诸葛庐。我病正牵泉石念，从君端欲谢簪裾。
春日看花之作
作者：徐雄
朝代：明

才子乘春览物华，锦囊诗句向人夸。东风二月长干路，几树垂杨扫落花。
咸阳怀古
作者：徐震
朝代：明

阿房宫殿对南山，阁道萦回霄汉间。伯业终随烽火尽，游魂俄载属车还。三千童女空浮海，十万貔貅已入关。留得当年遗恨在，长城血泪土犹斑。
钱塘怀古
作者：徐震
朝代：明

黄沙漠漠起边烽，万里山河落照中。奸佞遽成南渡计，英雄空誓北征功。冬青树老无遗种，瑞石山荒有废宫。此日经行吊陈迹，野花和露泣残红。
题烂柯山
作者：徐霈
朝代：明
体裁：七言律诗

流水桃花夹岸开，战龙入路即蓬莱。石根萝月棋声远，天上松风仙子来。千仞长虹横碧落，五云佳气拥银台。考亭一派还方寸，雪液黄芽空浪猜。
一剪梅
作者：徐霖
朝代：明
体裁：曲

旦上：一自仙郎赴选场。朝暮思量。寝食难忘。罗帏鸳被懒薰香。月冷西厢。花老东墙。
一剪梅
作者：徐霖
朝代：明
体裁：曲

旦：裙衬弓鞋入绣房。兰茝生香。环佩铿锵。小旦：朝云暮雨为谁忙。心恋襄王。梦绕高唐。
一剪梅
作者：徐霖
朝代：明
体裁：曲

贴上：年少烟花作女娘。罗绮飘香。粉黛生香。于今两鬓点秋霜。色里红妆。镜里清光。
一封书
作者：徐霖
朝代：明
体裁：曲

在驿亭下偶过。遇爹娘感慨多。贴旦：他父母为何到此净：他父亲见任此间采访使。。衷曲诉始初。旦：他父母晓得。敢是怪我了。净：他感卿卿深爱护为此特使我来。。行聘求婚为内助。旦：他要娶那个为妻。净：要娶你为妻事舅姑。贴：在那里成亲。净：赴成都往任所。牛女双星夜渡河。
一封书
作者：徐霖
朝代：明
体裁：曲

旦：蒙抬举贱奴。笑妆奁衣饰无。净：已具有凤冠霞帔在此。请收下了礼目旦：何当如此郑重。。纳聘礼尽多。喜墙花今结果。追想前情深有负。净：他如今都不计较了。贴荒秽包容大丈夫合前净。
一撮棹
作者：徐霖
朝代：明
体裁：曲

外：云霄路千里奋龙驹。贴：风雷迅春江起蛟螭。生：承严训。当佩服。谨依遵。合：施经济。豪气吐虹霓。黄榜标名字。锦衣归故里。双亲喜。端的是男儿。
一江风
作者：徐霖
朝代：明
体裁：曲

旦上：雪儿飘。四野彤云罩。万径人踪杳。想多才流落何方天那。。应做穷途莩。恩情一旦抛。恩情一旦抛。鳞鸿万里遥。细思量似把心肠绞。
三学士
作者：徐霖
朝代：明
体裁：曲

众：千里相逢偿夙愿。天然骨肉团圆。从教白日笼鹦鹉。莫把春心托杜鹃合前。
三学士
作者：徐霖
朝代：明
体裁：曲

外：海上鳌头誇独占。金屋已贮婵娟。桂开月殿曾高折。柳亸章台懒再扳。合：花烛洞房开绮宴。三星灿。二姓欢。
三学士
作者：徐霖
朝代：明
体裁：曲

旦：之子于归谐缱绻。山鸡幸配文鸳。愿操箕帚从君子。羞抱琵琶过别船合前。
三学士
作者：徐霖
朝代：明
体裁：曲

生：深锁阳台天黯黯。襄王梦断巫山。翻云覆雨虽分散。换羽移商反合欢合前。
三段子
作者：徐霖
朝代：明
体裁：曲

外：反而自思夫人。着他赴举。指望荣显。谁知流落。做这样勾当。。辱门墙不如没儿。百年做鬼。且休题不耕而馁。与其不肖把家私废。何妨一旦鞭箠毙。贴：也不思日后有谁收拾你的尸骸。外岂有玉函无人来掩瘗。
三段子
作者：徐霖
朝代：明
体裁：曲

外：晚年养渠。绍箕裘深惭有儿。令他赴举。望成名光耀里闾。他自甘流落卑污地。将咱玷辱难饶恕。死有馀辜何足追悔。
三煞
作者：徐霖
朝代：明
体裁：曲

马嵬坡践贵妃。雨淋铃歌楚词。归来忍见奔云骑。风枝露叶如新采。风枝露叶如新采。万里红尘进荔枝。此贡当深去。不虐无告。须惜民脂。
下山虎
作者：徐霖
朝代：明
体裁：曲

丑：小人呵。远随科试。来到长安。望你登高选。我也喜欢。谁知道眷恋红妆。取次辎装罄然。生：来兴。我如今悔矣丑：相公。店主人再三劝你。。却把忠言当恶言。不听人之劝。卖我微躯值几钱小人受老爹奶奶的厚德。今生不得报了。可怜可怜。。欲见爹妈面。除是梦返故园。望断孤云泪两悬。
不是路
作者：徐霖
朝代：明
体裁：曲

丑：我汗马奔驰。满目炎天路欲迷。他新迁寓。尚书府过戟门西此间已是贾二妈门首。且带住马。径入报知。呀。大姐。不好了。生旦：却是怎的。。为何的。言辞急遽无头绪。丑：只为娘行一病危。生：大妈有甚么病来丑：妈妈忽得暴疾。如今。将垂死已旦：呀。怎么好。。他衣衾棺椁何曾备净：若如此呵。。早为之计。早为之计。
不是路
作者：徐霖
朝代：明
体裁：曲

净：他病笃求医。恐船到江心补漏迟生：二妈说那里话。宁可衔药而死。我与你。同回去。还将药石少扶持。净：只有一匹马。你二人怎么同回。生：二妈有马。再借一匹。净：吾家里。常时有马今无矣。生：如此怎么。净：把马先送大姐去。然后来接姐夫就是生：言之有理。大姐。你。且先行我慢些。旦：你权于此。我到家即遣雕鞍至。生：万勿迟滞。万勿迟滞。
不是路
作者：徐霖
朝代：明
体裁：曲

生：驺从骈阗。塞巷拦街众拥观。众皂喝科生：左右回避。旦：心惊战。缘何鼓吹闹闹喧。生：到妆前旦：官人回来了。且喜且喜。。今得见锦衣旋。生：不负卿卿苦勉旃。蒙相劝。果然得中青钱选。旦：使我不胜忻忭。不胜忻忭。
东瓯令
作者：徐霖
朝代：明
体裁：曲

净：他流污下你休怨忆你落在风尘中了。。空自贞坚人不识净小生：世间那有这等痴心的人。。眼前夫在妻淫奔。情窦尚窥觅难道你。磨而不磷。涅而不淄。洁白似昆璧。
九华山
作者：徐霖
朝代：明
体裁：古风

隔江望九华，九朵青莲开。高下插穹影，晶英招欲来。谁能易佳名，除是谪仙才。题咏似简易，一语万象该。后人诧能赋，赘语徒喧豗。安得起九京，共此风月杯。归心不可遏，翘首共徘徊。
二煞
作者：徐霖
朝代：明
体裁：曲

返翠华离蜀地。黑雾消红日丽。旧邦其命维新矣。祸消胡虏妖环日。祸消胡虏妖环日。运转唐尧虞舜时。济济来多士。任贤勿贰。去恶无疑。
二犯傍妆台
作者：徐霖
朝代：明
体裁：曲

抱病掩妆奁。粉容消瘦。愁黛锁眉尖。郎别去。芳容减。不见返。闷怀添。只恐朱衣头不点。又怕鱼龙甲未全。槁砧何在。山上有山。归期破镜看新蟾。
二郎神
作者：徐霖
朝代：明
体裁：曲

旦：炉熏袅。启南轩把丝桐缓操。弹一曲彩凤求凰声合调。听嗈嗈不似离鸾别鹤无聊。生：如此妙音。愧我不是知音者旦：差矣。。我喜遇知音情更好。生：再弹一曲猗兰如何旦：使得。君兰也。妾草也。今日呵。。叹猗兰不嫌伴草。合：两情高。愿鼓瑟宫商。相应和调。
五供养
作者：徐霖
朝代：明
体裁：曲

恩深情重。设誓求男。全始全终待你祈祷回来。就央贾二妈为媒。与你结姻。那时节。屏开金孔雀。褥隐绣芙蓉。姻缘重结。一对和鸣鸾凤。合：门阑多喜气女婿近乘龙。白璧蓝田。想伊曾种。
五供养
作者：徐霖
朝代：明
体裁：曲

旦：琴调瑟弄。母命传呼。速应相从。生：囊空情减杀。礼貌欠从容。登堂腼腆。只恐簧言讥讽。合：花红无百日。开落任东风。质问因由。吾当遵奉。
亭前柳
作者：徐霖
朝代：明
体裁：曲

他应试显奇才。步武上金阶。碧桃和露种。红杏倚云栽。合：大开法济门儿待。六道轮回。生化果奇哉。
亭前柳
作者：徐霖
朝代：明
体裁：曲

生：夫妇愿和谐。鸑鷟早投胎。易生还易长。无难亦无灾。合：大开方便门儿待。六道轮回。生化果奇哉。
亭前柳
作者：徐霖
朝代：明
体裁：曲

贴：绛烛吐莲台。宝篆结云霾。求儿应副望。孔释送将来。合：大开广照门儿待。六道轮回。生化果奇哉。
似娘儿
作者：徐霖
朝代：明
体裁：曲

生上：死里复逃生。卑田院聊寄残形。深秋无奈兼贫病。衣衫褴褛。语言无味。面目堪憎。
侥侥令
作者：徐霖
朝代：明
体裁：曲

生：阶前频顿首。贴：不要拜。生：宾馆谢相留。贴：既做我家女婿。当以郎君目之。生：愿作厮养家僮从呼唤。携枕抱衾裯。敢自由。
侥侥令
作者：徐霖
朝代：明
体裁：曲

百年无后嗣。千里丧神驹。不及蹇步驽骀浑无恙也。得骤云衢上帝畿。
侥侥令
作者：徐霖
朝代：明
体裁：曲

贴：乘龙欢配偶。骑鹤上扬州。管取日日笑时花近眼。舞罢锦缠头。兴未休。
侥侥令
作者：徐霖
朝代：明
体裁：曲

贴：招魂空剪纸。触物动遐思。忍看寄垒人家双紫燕。母子自喃喃引数飞。
催拍
作者：徐霖
朝代：明
体裁：曲

丈夫学飞黄远驰。肯待兔终朝守株。不见男子生时。不见男子生时。弧矢悬门。四远扬辉。莫效儿曹。恋别牵衣合前。
催拍
作者：徐霖
朝代：明
体裁：曲

贴：朝出去望儿早归。暮不归教娘倚闾。何忍远赴京师。何忍远赴京师。两字功名。一旦分离。暂脱斑斓。衣锦荣归合前。
催拍
作者：徐霖
朝代：明
体裁：曲

辞膝下含情痛悲。我出门何胜惨悽。叹咫尺天涯。叹咫尺天涯。定省晨昏。从此暌违。月冷空庭。梦断慈帏。合：愿此去高折桂枝。登月窟上云梯。
光光乍
作者：徐霖
朝代：明
体裁：曲

净上：赴京都。已发轫。亲友皆无赆。行李萧然全没兴。买杯淡酒消渴吻。
入赚
作者：徐霖
朝代：明
体裁：曲

向在京师。流落穷途一命危。逢乞丐。复醒微息救回归。偶啼饥。雪中得遇鸣珂妓。为我遮寒脱绣襦。外：夫人。亏了此女。生：多恩惠。勉旃剔目攻书史。遂登科第。遂登科第。
入赚
作者：徐霖
朝代：明
体裁：曲

外：听诉因依。原来是我孩儿。生：原来是我爹爹。外：果是吾家千里驹。孩儿。我与你父子如初。你母亲亦在此。夫人快来。贴：忙移步。茫茫愁思障烟迷。外：孩儿为官在此。贴哭科：我亲儿。在遐陬骨肉重相会外：夫人。。且止悲伤试问伊我儿前日呵。。吾捶死。焉能一旦身荣贵。你备陈原委。备陈原委。
六么令
作者：徐霖
朝代：明
体裁：曲

朱门深闭。不知他何方僦居。回头怅望彩云飞。天已暮。日沈西。奈林深路黑难行矣。奈林深路黑难行矣。
六么令
作者：徐霖
朝代：明
体裁：曲

生上：颠危老死。在他人尚要扶持。况吾为婿感恩私。心急急。敢迟迟。不辞辛苦忙归去。不辞辛苦忙归去。
凤凰阁
作者：徐霖
朝代：明
体裁：曲

生旦：偎红倚翠。任意栖迟行乐地。
凤鸣寺
作者：徐霖
朝代：明
体裁：七言律诗

吴越东南一倚楼，海天空阔不胜愁。黄花古径家山梦，红叶幽庭野寺秋。有室维摩资佛谛，多情乌帽恋人头。佳辰莫负茱萸约，泽国西风亦胜游。
出队子
作者：徐霖
朝代：明
体裁：曲

净上：浮生如寄。浮生如寄。四海为家有故知。花朝月夕醉金卮。不费钱财只动嘴。想冷热咸酸年来自知。想费用盘桓心中自知。
出队子
作者：徐霖
朝代：明
体裁：曲

外：旌旄前导。旌旄前导。擎捧纶音赴剑南。毗陵赤子苦扳辕。手握甘霖施海甸。采访民情。风化所关。
出队子
作者：徐霖
朝代：明
体裁：曲

生上：高崖断碛。高崖断碛。冻合彤云万木僵。饥鸦乱噪雪飞扬。驿路迢迢多野况。劲节凌霜。梅花自香。
出队子
作者：徐霖
朝代：明
体裁：曲

贴上：香消兰麝。香消兰麝。丝索流尘暗锦筝。阶前草色入帘青。听别院笙歌声沸鼎。偏有吾家无人及门。
初过西湖
作者：徐霖
朝代：明
体裁：七言律诗

兀坐肩舆恣啸歌，远寻萧寺绕陂陀。生憎胜地人游少，不分名山僧占多。六代迹空湮草莽，诸天界秪隔藤萝。跻攀未竟日已暮，幽独伤神可奈何。
刮鼓令
作者：徐霖
朝代：明
体裁：曲

愚生自幼时。习遗经守学规。领父命长安科试。外：中第几名。生：幸登庸占榜魁。外：失敬了。原来是新状元。府上拟定是宦家。生：阀阅旧门楣。外：令尊也居宦么生：家父呵。。见任常州刺史。郑儋名姓四方知。外：令堂在么。姓甚么。生念老母虞氏相庭帏。
剔银灯
作者：徐霖
朝代：明
体裁：曲

贴上：家冷落教人可怪。女孩儿愁眉攒黛。闭门不肯迎冠盖。终日里无聊无赖。贱才。为冤家挂怀。全不与娘的挣财。
北寄生草
作者：徐霖
朝代：明
体裁：曲

他把那香烧臂。精巴巴火燎皮。心胸虎口阴脐处。浑身何止二三十。许多岂为君留意。他要生心起发一主大钱儿。方使这设盟苦肉烧香计。
北寄生草
作者：徐霖
朝代：明
体裁：曲

他许嫁牵情思。贪财欲倡随。从良忍不得鸨儿气。纵然乘兴而来矣。终须兴败还乡去。你看几人到底守深闺不信呵。。请君只看那傍州例。
北寄生草
作者：徐霖
朝代：明
体裁：曲

净：他欲觅金银使。还思玉箸垂。眉峰锁黛将张郎殢。连珠炮打抛红泪。愁容八阵图排起。分明活脱楚虞姬。假饶是重生项羽也心肠碎。
北寄生草
作者：徐霖
朝代：明
体裁：曲

净：这是锦套头虚语。其中有密机。私奔暗约长吁气。牵情不用绳拘系。虔婆假意潜防卫。终朝钞拥太行平。有一日无钱便道沙堤隤。
北寄生草
作者：徐霖
朝代：明
体裁：曲

末：他背后多嫌鄙。面前假作悲。道赤绳双足无缘系。红绡三尺寻悬缢。算来只要图财利。俺耳闻眼见万千人。那曾见一人情重真心死。
卜算子
作者：徐霖
朝代：明
体裁：曲

生：忘却赋归欤。祇为逢仙子。绮罗筵上醉金卮。不语真君子。
卜算子
作者：徐霖
朝代：明
体裁：曲

翠馆为贪杯。受了鸨儿气。无端醉后惹閒非。恨小非君子。
双声子
作者：徐霖
朝代：明
体裁：曲

众：午门外。午门外。旗常列。晴霞拥。河堤上。河堤上。金鼓振。春雷动。桃浪涌。鱼化龙。鱼化龙。喜天开文运。道展儒宗。
双声子
作者：徐霖
朝代：明
体裁：曲

净：龙涎炙。龙涎炙。黄金鼎。香堪挹。麟餔擘。麟餔擘。青玉案。盘何密。谩歌舞。谩歌舞。排场寂。排场寂。看钿蝉金雁。锦茵狼籍。
唐多令
作者：徐霖
朝代：明
体裁：曲

小生：丹诏下尧天。褒封到剑南。
唐多令
作者：徐霖
朝代：明
体裁：曲

生：素手相携。祛炎扇可挥。不禁汗透碧纱衣。引入槐阴深处。
啄木儿
作者：徐霖
朝代：明
体裁：曲

听说罢心痛悲我那儿。。骇得我魄散魂飞一似痴我那儿。。怎能勾扇枕温衾。空想你恋别牵衣相公。。我三年乳哺多劳瘁。你一朝何忍轻抛弃父子五伦之大。你今一旦打死呵。。使父子绝伦恐非人所为。
啄木儿
作者：徐霖
朝代：明
体裁：曲

贴：看你形容悴血气微。短发萧萧境落晖。叹老景谁奉肥甘。葬佳城谁举灵輀。书香一脉何人继。孤魂休望春秋祭你我年已七十。并无子息。。可不苦杀我穷人无所归。
四煞
作者：徐霖
朝代：明
体裁：曲

奉祖宗孝可思。接臣下恭可思。孝思不敢违先世。恭思不敢忽臣下。恭思不敢忽臣下。视远唯明不蔽私。听德唯聪惠此言呵。。出于太甲。言岂无稽。
四边静
作者：徐霖
朝代：明
体裁：曲

我那丧车器用皆完固。幡幢间功布。存没两辉光。佳城送安厝。那西肆长。合：抢人主顾。绝人道路。仔细算将来。如杀我父母。
四边静
作者：徐霖
朝代：明
体裁：曲

歌声悽怆称独步。蒿里与薤露。号泣于旻天。遑遑子求父合前外。
园林好
作者：徐霖
朝代：明
体裁：曲

净：团花扇低遮丑容。一路上无人簇拥。空有香风飘动。只落得引游蜂。飞攘攘惹狂蜂。
园林好
作者：徐霖
朝代：明
体裁：曲

净：白马篇唱得不低。二万钱使我顿输。生：官府差人作證。赢你的。又不是夺你的。净：可怪你是来历不明之子。结扭去告官司。结扭去告官司。
园林好
作者：徐霖
朝代：明
体裁：曲

贴上：三竿日纱窗影红。有人在鸳鸯被中。睡熟�醾香梦。不知道已晨钟。午饭后近昏钟。
圵固山
作者：徐霖
朝代：明
体裁：七言律诗

丹崖青壁画难如，势压中流接太虚。铁镬尚存梁代物，寺门犹榜宋人书。遥看暝浦轻鸥下，渐惜秋林落叶疏。欲了此中游乐兴，直须长住混樵渔。
墨芙蓉
作者：徐霖
朝代：明
体裁：七言绝句

惨淡秋光不自禁，临风多少欲开心。城中桃李笙歌地，谁问寒江几浅深。
夜汎阳湖
作者：徐霖
朝代：明
体裁：五言律诗

中宵息群动，一艇汎湖东。天上清秋月，人间白发翁。鱼龙休鼓浪，荇藻任牵风。不是乘槎者，银河岂得通。
大环着
作者：徐霖
朝代：明
体裁：曲

众：喜书生弱冠。喜书生弱冠。赴试长安。车马金装。盛其服玩。紫府佳娃罕见。遽尔坠鞭属意。买笑挥金。暮乐朝欢。早不觉囊空长叹。娃留意。阿母嫌。看撚出机关悄然抛闪。
大环着
作者：徐霖
朝代：明
体裁：曲

众：捧龙章宝篆。捧龙章宝篆。望阙朝天。报答洪恩。抚绥荒甸。天下文明运转。海不扬波争羡。扫胡尘干戈收敛。周南化风行草偃。麒麟现。出醴泉。看王气祥云远笼金殿。
大迓鼓
作者：徐霖
朝代：明
体裁：曲

净：我相随赴帝畿。共登山玩水。吊古留题。与他马上扶沈醉。替他石上和新诗。丑：若如此。忒知趣了。净：知趣着人舍我更谁丑：此一去。我相公呵。。金银尽有馀。你哄他寻花问柳。博弈衔杯。净：若如此坏了我的心术了。丑：你且利其所有资其势。人生快活是便宜。净：只怕误了他的前程。丑：错了前程还有后期净：老兄若教我做文章呵。实不会。若教我哄人烂熟。。我声音通九夷。喜高谈阔论。唾落珠玑。中原雅韵何消记。南蛮鴂舌且休题。总是仪秦仗我说词。丑：你且学而时习之。莫矜誇唇舌。言慎枢机。若使妄为些子事。空劳读数行书。蹈规循矩没是非。
好姐姐
作者：徐霖
朝代：明
体裁：曲

末：小人偶出府前。闻说道相公遭难。外：我儿为何遭难。末：为金多被盗。一身丧九泉。外：此是传闻来的。那有此话。末：端可验。这招子是实都贴遍。外：是何人贴的。末：是来兴贴的。外：他怎么不回来。末：他落天涯未得还外：如此果是害了我那孩儿。宗禄。虽如此说。。把此情慎勿就言我夫人呵。。若知道肝肠哭断。我。将疑将信。心中殊不安宗禄此事不可就言。。须访探。举头见日长安远。怎得人从日下还。
姚原白招赏百合花
作者：徐霖
朝代：明
体裁：七言律诗

名园争赏异花开，为爱幽芬远俗埃。地主好陈青玉案，花神故献郁金杯。偶惊明月端阳至，怪得閒门词客来。小雨初晴新月朗，不妨移席重徘徊。
字字双
作者：徐霖
朝代：明
体裁：曲

净：柴如甘草米如珠。凶岁。收留败子病将危。疫疠。呼汤呷水吃他亏。悔气。推他出去丧沟渠。了事。
孝顺歌
作者：徐霖
朝代：明
体裁：曲

旦：掀罗幕荡玉钩。弓鞋裙衬双凤头。小旦：姐姐快出来罢。旦：我欲见又含羞进前还退后。小旦：昨日见了他。恨不得吃了他下去。今日又做这般张志。旦：昨来邂逅。柳下停骖。暗通情窦。贴：我儿过来。见了相公。旦：敛衽再拜深深。恕妾失迎候。生：不敢。旦：重凝睇定两眸。认仙郎是坠鞭否。生：小生就是昨日遗鞭者。贴：相公贵处。生：荥阳郡是故丘。贴：上姓。生：郑元和忝为儒者流。贴：令尊在么。生：老父治常州。贴：原来是公子。令堂在么。生：高堂有慈母。贴：父母既在。不该远游。生：非干远游。贴：既非远游。到此贵干。生：应举求名。试期未偶。贴：多蒙下顾。有何见谕。生：欲赁别院攻书。未审相容否。贴：房屋尽有。只管来住。生：银百两请暂收。若成名再加厚。
小桃红
作者：徐霖
朝代：明
体裁：曲

我只为黄金散尽。翠馆难淹。鬻汝休含怨。从容向前。丑：小人怎敢怨相公。只是割舍不得生：来兴。我毕竟是个寒儒。。你随我无荣显那崔尚书府中。甚是势头。。适彼窃威权。将托身。食人食事必从驱遣你到他家务要学好。。免受鞭笞。省我挂牵。丑：相公。你把我这身卖了银子。又不可浪费了。把做盘缠回去罢。生：故园羞回转。生死听天。羊触籓篱。进退两难。
少年游
作者：徐霖
朝代：明
体裁：曲

地底轰雷。看潜龙奋鳞甲高飞。呼吸沧溟。化为霖雨。贴：润枯苗管取勃然兴起。合庆丰登民无饥馁。
尾声
作者：徐霖
朝代：明
体裁：曲

丑：临行再拜肝肠断相公。未曾报谢得老爹奶奶。。望乞代言千万。死当结草衔环。
尾声
作者：徐霖
朝代：明
体裁：曲

众：绿袍乍著君恩重。黄榜初开御墨浓。男儿到此是豪雄。
尾声
作者：徐霖
朝代：明
体裁：曲

南飞孤鹊无依赖。触景教人感慨。怎能勾千里人从月下来。
尾声
作者：徐霖
朝代：明
体裁：曲

哄春丽色情欢畅。水次不堪凝望。一树梨花也自芳。
尾声
作者：徐霖
朝代：明
体裁：曲

外：噬脐莫及徒追悔。可惜我呜呼老矣。簪笏何人传继述小生上。
尾声
作者：徐霖
朝代：明
体裁：曲

娶而不告心惶悚。只索行权曲从丑：相公。你娶了我大姐呵。不似如今这等拘束。。任你睡到日高花影重。
尾声
作者：徐霖
朝代：明
体裁：曲

旦：孤帏再把重门掩。不堪离恨寄冰弦。断雨残云思黯然。
尾声
作者：徐霖
朝代：明
体裁：曲

旦：玉郎飘梗无踪迹。空想丰神何处觅。从此帐冷芙蓉秋月白。
尾声
作者：徐霖
朝代：明
体裁：曲

旦：这五花马身价高。生：汤煮板肠卿所好旦：拿去罢。。又厌腥膻不吃了。
尾声
作者：徐霖
朝代：明
体裁：曲

末：千金躯弃荒芜地这搭地到好。不免放在此。刚放下。你看。蝇蚋纷纷来至老爹。你一时之怒。打死了他。你若见这样呵。。随你铁打心肠也痛悲。
尾声
作者：徐霖
朝代：明
体裁：曲

玉人鬓亸金钗溜。整顿纤纤呈素手。沈醉东风汗漫游。
尾声
作者：徐霖
朝代：明
体裁：曲

生：撑肠拄腹难消气。一病多应是死末：相公。。可自保护万金之躯。
尾声
作者：徐霖
朝代：明
体裁：曲

笙簧沸耳花间集。画阁不堪莲漏滴。夜晏又开筵席。
尾声
作者：徐霖
朝代：明
体裁：曲

膺乡荐赴选场。倘得名标金榜。阀阅门楣倍有光。
尾声
作者：徐霖
朝代：明
体裁：曲

贴：你看寒沙夕照荒村里。举目不堪愁思我儿。你怎如。踦犊跳骧也得随母归。
尾声
作者：徐霖
朝代：明
体裁：曲

贴：贱人坚执不从顺。对我公然强硬贱人好好听我说。。重整新妆去倚门。
尾声
作者：徐霖
朝代：明
体裁：曲

过前村长安近。龙盘虎踞帝王城。十里楼台绕庆云。
尾声
作者：徐霖
朝代：明
体裁：曲

遣良媒行聘礼。剑南筑室且留伊。待赴任成都接彩舆。
尾声
作者：徐霖
朝代：明
体裁：曲

金蝉脱壳潜移徙。蕉鹿梦使他无据郑郎。。那里是长久夫妻。
山歌
作者：徐霖
朝代：明
体裁：曲

净：不向东风怨未开。相思郁结满愁怀。不是郎君寻人劳健步。只为胸中七步才。
山歌
作者：徐霖
朝代：明
体裁：曲

净：九不开九不开。妆台明镜漫尘埃。姐姐打扮好似良家女。宽绰绰衣衫别样裁。
山歌
作者：徐霖
朝代：明
体裁：曲

净：尘世难逢笑口开。人生离合命安排。恩情有日重相会。枉使机关名行乖。
山歌
作者：徐霖
朝代：明
体裁：曲

净：我做船家爱清奇。满船常挂月明归。今日装了大姐在舱里坐。好像范蠡载西施。
山歌
作者：徐霖
朝代：明
体裁：曲

贴：蓦地搬场去不来。脱壳金蝉忒使乖。东奔西投无寻觅。赚了个抱负经纶好秀才。
山花子
作者：徐霖
朝代：明
体裁：曲

净：广寒仙桂香无赛。姮娥亲手栽培。被区区和月掇来。人间传得根荄。合：看繁英金粟乱开。美人玉纤轻折采。一枝斜压白玉钗。香浸金杯。欢饮开怀。
山花子
作者：徐霖
朝代：明
体裁：曲

小旦：枝柯碧翠多潇洒。清高不染尘埃。散天香薰透骨骸。龙涎奚足称哉合前小旦。
川拨棹
作者：徐霖
朝代：明
体裁：曲

一碗饭长腰米。十八样小菜儿。末：妈妈。怎么有十八样小菜。净：两卖韭菜。二韭一十八。呀。原来是郑相公。怎的不比往日风流了。请早饭。生：我吃不下。末：你肚中饥饿。请吃一口。生：我肚中虽饿。奈气恨填胸。要吃吃不下末：相公。。你且努力加餐。你且努力加餐。禄享千钟自有时。生：谢施恩救我饥。谢施恩救我饥。
川拨棹
作者：徐霖
朝代：明
体裁：曲

明日别。朝金殿。把胸中经济展。旦：论所学达者为先。论所学达者为先。早成名吾心始安。生不成名誓不还。
川拨棹
作者：徐霖
朝代：明
体裁：曲

生：婚姻事休提起。他哄求子潜脱离净：亲也不曾成。就去求子。可惜你是个秀才。。岂不曾读大学之书。岂不曾读大学之书。未有学养子而后嫁者也。末：莫胡言笑大儒。莫胡言笑大儒。
得胜令
作者：徐霖
朝代：明
体裁：曲

外：呀。我指望你步青云登高第。却缘何裹乌巾投凶肆。广寒宫懒出手扳仙桂。天门街强出头歌蒿里不肖子。。您也曾读诗书。怎不知廉耻。积德门闾。到养这等习下流不肖子。
德藏寺
作者：徐霖
朝代：明
体裁：七言律诗

砌草庭花古寺幽，淡云疏雨送高秋。松楸南国几回首，瀛海西风一倚楼。大众机锋真觉钝，满江波浪独能游。借君碗内清香茗，浇我胸中磊块愁。
忆多娇
作者：徐霖
朝代：明
体裁：曲

他初到时。我把甜话儿。娇声艳语承奉之。席上人前偷眼觑他若在我家歇时。。我与他锦帐深闺。我与他锦帐深闺。睡到日上三竿才起若在我家住久了呵。。我就假意儿。长叹吁。乔妆哭嫁并走死。剪发烧香设盟誓若要起发他东西呵。。还有个法儿。还有个法儿。顿放摇桩做鬼。
忆多娇
作者：徐霖
朝代：明
体裁：曲

外：落照边。古木间。倦鸟知还敛羽翰。白发乌纱未得閒。七十为官。七十为官。暮景桑榆汗颜。
忆多娇
作者：徐霖
朝代：明
体裁：曲

旦贴：过一山。又一山。山远天高烟水寒。两岸楼台枫叶丹。回首乡关。回首乡关。望断孤云惘然。
忆秦娥
作者：徐霖
朝代：明
体裁：曲

孩儿不肖遭时否。一时打死成抛弃。末：成抛弃。夫人知道。定教心碎。
忆秦娥
作者：徐霖
朝代：明
体裁：曲

贴上：梧桐雨。潇潇窗外添愁思。添愁思。儿夫入觐。何时来至。
忆莺儿
作者：徐霖
朝代：明
体裁：曲

听鸡乱啼。鸦乱飞。野寺晨钟渡水迟。月小山高星渐稀。穿东过西。魂消思迷此间是贾二妈门首。呀。。他为何也把门儿闭。合：好跷蹊。美人庭院。翻做武陵溪。
忆莺儿
作者：徐霖
朝代：明
体裁：曲

无所倚。何所归。计中烟花追悔迟。身世伶仃怯路岐。鸳鸯伴离。生：我如今那里去问信好。丑：鳞鸿信稀你今要寻他呵。。好似捕风捉月无凭据合前丑。
惜奴娇
作者：徐霖
朝代：明
体裁：曲

净：品压群芳。喜名传西蜀。色侵罗幌。微风荡。斜倚玉栏杆上相像。沈醉西施。浓抹胭脂。晚妆停当。合：非奖。总斗大牡丹花。怎比婀娜佳况。
惜奴娇
作者：徐霖
朝代：明
体裁：曲

小生：端详。艳质无双。看妖妍着雨。满枝开放。肌肤绛。翠袖捲纱明朝相彷。被酒华清。出浴温泉。太真模样合前。
戏作赠客
作者：徐霖
朝代：明
体裁：七言律诗

临行还赠绕朝鞭，且驻骄骢入市眠。十队红妆春压酒，百枝银烛夜烧筵。留人最好逢今雨，离恨从知是各天。莫向幔亭寻幻迹，我曹元不让神仙。
扑灯蛾
作者：徐霖
朝代：明
体裁：曲

旦：青楼懒再登。青楼懒再登。空闺守贞静。镇把重门掩。自许尘心洗净也。贴：贱人。不要说趁钱。标致孤老接着一个。也强如孤眠独宿。旦：任芙蓉帐冷。不慕玉堂金谷霭春温。去旧染修身谨行。喜莹然白璧何愧玷青蝇。
扑灯蛾
作者：徐霖
朝代：明
体裁：曲

贱人不思忖。贱人不思忖。良家且淫奔。你既落烟花寨。休思百世流芳也。那书生薄倖。又不曾花烛结婚姻。却为何恁般执性。打教伊务必弃旧去迎新。
折桂令
作者：徐霖
朝代：明
体裁：曲

外：宗禄。那歌郎虽是清奇。岂是吾家千里之驹。此话休题。此话休题。我儿金多被盗。久丧沟渠。他身不到帝阙金闺。名已登鬼箓阴司。末：老爷。天下没有这般相像的。定是他外：也不可就信真了。。你与我访问个端的。免得我生疑。那年少伊谁。与我儿一样丰姿。
掉角儿
作者：徐霖
朝代：明
体裁：曲

他那识咱虚情假意。忙收拾迁居行李。黄金殿深锁鸳鸯。白玉楼空馀燕子。楚阳台云雨散。梦魂迷。巫山女何处寻之。真诚君子。岂知奸宄。走头无路。中吾深计。
掉角儿
作者：徐霖
朝代：明
体裁：曲

净：叹浮生没根没蒂。病衰年难医难治。生：我来时妈妈好好的。为何就有病起来。事有可疑净：相公。。天也有不测风云。人岂无不虞灾异。姥将亡无人管。最孤悽。吾须备斋祭之仪。生：天将暮矣。为何马犹不至。净：真个马还不见来。生：心急如火。待我走去罢。净：这许多路。怎么走得。生：我心焦如火。怎辞劳瘁。
掉角儿
作者：徐霖
朝代：明
体裁：曲

受官衔参军重委。赴成都剑门过此。幸椿萱萍水相逢。诉衷曲顿生欢喜。李亚仙坚求退。儿强之。送到此。欲谐婚配。贴合：施恩仗义。当思报取。若不是他每激励。怎能得今日荣贵。
掉角儿
作者：徐霖
朝代：明
体裁：曲

外：论山鸡离披毛羽。配文鸳固难为对。深池藕拔起污泥。出墙花喜成连理。恁何忍遽分手。撇路岐。还相会有缘千里合前外。
探春令
作者：徐霖
朝代：明
体裁：曲

宾王觐国气英英。暂抛离乡井。丑：谩登程。日远长安近。合观山水忘劳顿。
斗黑麻
作者：徐霖
朝代：明
体裁：曲

丑：相公。你带月行来。满身露湿我这件衣服呵。。是白苧新裁。未沾汗液相公。你平日满身罗绮。你如今穿这破损衣服。怎么见人。我小人这件衣服虽粗。。情愿奉恩主少遮饰。生：来兴。多谢你丑：相公不要谢我。还有。一贯青蚨。你略支旦夕合前内云。
斗黑麻
作者：徐霖
朝代：明
体裁：曲

生：我欲赋归欤。行囊罄涩。欲在此依栖。又无旧识。无伎俩养身策。丑：在此等科举。倘然得中。十分之美生：我今学业已废。。休拟登科。观光上国。合：相逢可惜。风波遭陷溺。进退无门。进退无门。仰天叹息。
斗黑麻
作者：徐霖
朝代：明
体裁：曲

那帮衬知音。虚花子弟。打卯烧香。来或暂时这等人呵。。吾门户不许窥且喜这郑相公。。他是公子王孙。万金有馀。旦：娘。虽说他是有钱的。性儿也是难拿的。贴：从他性儿。如狼似虎。摆入我门来。摆入我门来。绵羊软的。旦：总万计千谋无非为利。论色不迷人。人而自迷。虽一夜做夫妻。亦是前缘。少他债儿贴：你不信娘的说话。。只怕色衰爱弛。韶华能几。秋月春花。朝云暮雨。
新水令
作者：徐霖
朝代：明
体裁：曲

外上：杏园东去曲江西。约同僚一船回去。叹故人青眼稀。觅旧题苍苔翳。凤阙崔嵬。仰瞻在白云深处。
旅次除夕
作者：徐霖
朝代：明
体裁：五言律诗

已自悲年逝，何堪在异乡。红灯照影独，白发为愁长。友助椒觞味，邻传术火香。无眠守寒夜，简点旧行藏。
春日漫兴
作者：徐霖
朝代：明
体裁：七言绝句

莫厌春来风雨天，最堪供给老人眠。出门节序惊百五，探囊酒资拚十千。
昭庆寺
作者：徐霖
朝代：明
体裁：五言律诗

寺内寻幽胜，跻攀兴转豪。空廊尘壁暗，古殿戒坛高。禅味谁真悟，形骸自作劳。无文来发愿，双鬓愧刁骚。
普天乐
作者：徐霖
朝代：明
体裁：曲

想玉人飘泊归何处。没有半句叮咛语。约先行吾当随至。谁知半路抛离。叹乌鹊无栖止。却教我踏枝不着空归去。灯半灭。他也羞照愁眉。漏已断我犹垂两泪好懊恨也。亚仙。亚仙。。我早知如此。步步追随。
月上海棠
作者：徐霖
朝代：明
体裁：曲

外：我在此呵守一官。民之父母行方便。要举直措枉。劝善惩顽。万井中不断炊烟。四境内相闻鸡犬。合：欢声满。含哺鼓腹。无复愁烦。
月上海棠
作者：徐霖
朝代：明
体裁：曲

徭役难。乡民贫乏皆逃窜。看苔封泥锁。蓬荜门关自老爷下车以来。。感黄堂德政宠施。喜合浦明珠重返。合：加餐饭。争歌五裤。无复饥寒。
月儿高
作者：徐霖
朝代：明
体裁：曲

旦上：深秋时候。帘幕西风透。延伫东篱畔。人比黄花瘦。抛闪多才。要见不能勾。便做话别临岐。尚兀自牵衣执手。何况蓦地教他无奔投。野草閒花满地愁。
月儿高
作者：徐霖
朝代：明
体裁：曲

穷途奔走。累累丧家狗。怎得还乡里。何日功名就。愿他早到鹓班。又恐撇下鸳鸯偶天那。我有万千心事。怎能勾见他。。除是梦里来相会。重把衷肠分剖。默默相思泪暗流。罗帕薰香病裹头。
杏花天
作者：徐霖
朝代：明
体裁：曲

东风料峭门深闭。看落红满地胭脂。子规夜半犹啼哑。不信道唤春不回。
杏花天
作者：徐霖
朝代：明
体裁：曲

净上：桑榆暮景身无倚。红颜谢鬓已如丝。风情已逐年华去。犹存下剩粉残脂。
桂枝香
作者：徐霖
朝代：明
体裁：曲

你是青年才子大姐。是红颜淑女。有缘千里相逢。此日正宜匹配。吾当赞襄。吾当赞襄。玉成其事。成人之美合前。
桂枝香
作者：徐霖
朝代：明
体裁：曲

将欲婚谐伉俪。净：原来要娶大姐。且喜且喜。几时成就。生：即日筵开罗绮。想蓝田白玉曾埋。双足赤绳曾系。净：你二人到此贵干。生：浼娘行作伐。浼娘行作伐。净：只怕没有福做这个媒人。生：望毋推挋。自当酬礼。合：喜孜孜。欲结同心带。须衔合卺杯。
桃李争放
作者：徐霖
朝代：明
体裁：曲

旦：小阁陶情。楸枰弈戏。忽听娘行唤取。
桐城归舟漫兴·其一
作者：徐霖
朝代：明
体裁：七言律诗

老翁七十未媮閒，浩淼江程去复还。览镜愧难留黑发，当杯狂欲醉青山。仰窥雕鹗云霄上，近狎凫鹥洲渚间。谁谓衰年全省事，独于诗兴不曾悭。
桐城归舟漫兴·其二
作者：徐霖
朝代：明
体裁：七言律诗

孱体经秋已强支，况禁风飏鬓丝丝。忍看断苇伤心处，正属征鸿得意时。畎亩终焉须有道，江山如此可无诗。坐来猛觉饥肠热，且饱新炊雪满匙。
梁州序
作者：徐霖
朝代：明
体裁：曲

名魁金榜。身登廊庙。怎恋閒花野草。章台杨柳。争如玉洞仙桃那曾学士呵。。他爱你偷香韩寿。傅粉潘安。画眉张京兆。红丝牵绣幕雀屏高。犹胜龙头夺锦标合：那小姐呵。。似玉肌。如花貌。青春二八年犹少。休固执。莫推调。
梁州序
作者：徐霖
朝代：明
体裁：曲

我残生几丧得蒙李亚仙把我。微躯重造。不厌疮痍枯槁。酥滋肠胃。勃然雨起枯苗。劝读因他剔目。勉我悬头。刺股勤昏晓。扶持登甲第入皇朝。岂肯做薄倖区区儿女曹。
梁州序
作者：徐霖
朝代：明
体裁：曲

生：恶姻缘弦续鸾胶。好恩义理宜旌表。愿明王宠锡。五花官诰目下请我父母到来。。试看萱花椿树。乔木丝萝。雨露同荣耀。木桃投我也报琼瑶。净：亲事定要成。生谩道银河鹊驾桥合前丑。
梁州序
作者：徐霖
朝代：明
体裁：曲

论先奸律有明条。况不可娶而不告。这婚姻匪媾。把良缘辞了。偏爱熟油苦菜。饮惯茅柴。浊酒经多少。不知如蜜味有香醪难道是。不饮从他酒价高合前。
梧桐树
作者：徐霖
朝代：明
体裁：曲

旦：天那。只道你逢旧识。只道你归乡国。只道你攻书。只道你陈廷策今日忽闻忽闻这恶消息。一似五綵文鹓敛羽栖荆棘。使我两泪交颐掩面空悲泣罢罢。。青楼颦笑从此都收拾。
榴花泣
作者：徐霖
朝代：明
体裁：曲

外：论古之学者所学甚精详。知本末重纲常。彬彬文质好行藏。看先行孝弟。馀力学文章。生：晨昏激昂。务乾乾惕励心收放。效先儒入室升堂。淑诸人凿壁悬梁。贴：尝闻得从来白屋出朝郎。荣亲显祖名扬。汝当励志继书香。早把皇猷黼黻。步武位岩廊。生：嘉言敢忘。喜青云有路终须上。凤皇雏准拟朝阳。乌鹊情恐难终养。
次杨南峰题画
作者：徐霖
朝代：明

白云载青山，山气随云浮。山人乐在此，终不厌丹丘。时爱前溪水，亦或擢扁舟。问渠何所似，口诵逍遥游。
步步娇
作者：徐霖
朝代：明
体裁：曲

只见天门街上人如蚁。不免偷忙觑都是东西凶肆。在那里赌歌。小人呵。。见歌郎貌甚奇那歌郎与我大相公。行藏声响浑然无异。外：既有此事。为何不问一声。末：我也欲问因依。又恐他不是。
步步娇
作者：徐霖
朝代：明
体裁：曲

欲觅知音人何处。缓步寻凶肆。生：妈妈救我一救。丑：忽见墙阴一病儿。听他悽怆呻吟。觑他形容如鬼。生：救人丑：这般一个病人。为何倒在此。。待喘息定移时。对我说详细。
步步娇
作者：徐霖
朝代：明
体裁：曲

生：我气息淹淹难调理。应做他乡鬼。妈妈。我走不动了。净：勉强再走几步。生：伶仃步怎移净：既走不动呵。。且傍墙阴。暂眠凶肆。生：妈妈。既是凶肆之中。怎么教我睡在此。净：且在此睡。待我去请个医人来看你罢。生你去请良医即便来扶归去。
步虚传
作者：徐霖
朝代：明
体裁：曲

贴上：竹林仙院礼三清。歌舞楼台弃锦筝。日暮焚香绕坛上。步虚犹作按歌声。
水底鱼
作者：徐霖
朝代：明
体裁：曲

净：娶妇如何。匪媒不得它。其则不远。执柯以伐柯。
水底鱼儿
作者：徐霖
朝代：明
体裁：曲

丑上：跛足难行。经年不出门。卑田甲长。所任信非轻。
水底鱼儿
作者：徐霖
朝代：明
体裁：曲

净上：薄艺随身。弄蛇弄猢狲。终日酩酊。浊酒满瓢吞。
江儿水
作者：徐霖
朝代：明
体裁：曲

买笑经年久。行囊近日空。净：既没了钱。叫你的大姐把意思远些儿。贴：奈痴儿迷恋多承奉。净：怕与他好了。要桃之夭夭。贴：想夜奔追随心萌动。净：既如此。你把脸儿放下来才是。贴：我嫌疑他也知惶恐。净：如此要留他。要打发他。贴：我进退无谋操纵。请问娘行。何策把冤家断送。
江儿水
作者：徐霖
朝代：明
体裁：曲

净：只说求男女。烧香古庙中。令他访妾閒谈咏。你托疾差人将言哄。女儿前遣驰飞鞚。潜地行踪移动。教他两处无寻。做了一场春梦。
江儿水
作者：徐霖
朝代：明
体裁：曲

刺绣拈针线。工夫自勉旃。谩配匀五綵文章炫。似补衮高才将云霞剪。皇猷黼黻丝纶展。若论裙钗下贱。十指无能。羞逞芙蓉娇面。
江儿水
作者：徐霖
朝代：明
体裁：曲

玉漏催银箭。金猊冷篆烟。旦：你书到不读。敢是要睡。生：奈睡魔障眼精神倦。你听红楼犹把笙歌按。倒金尊秉烛通宵宴。旦：你还想红楼翠馆怎么。生：淹倦情怀撩乱。听声彻檀槽。想是曲罢酒阑人散。
江儿水
作者：徐霖
朝代：明
体裁：曲

生：被盗劫辎装去。外：那乐秀才在那里。生：为财疏朋友离。外：来兴在何处生：来兴也逃走了。。孤身沦没在泥途里。更遭疾病多狼狈。外：你一向在那里。生：幸逢肆长加恩惠。馆谷亏他周济。外：他既馆谷你。为何又做歌郎。生：为感恩私。权做歌郎报取。
沈醉东风
作者：徐霖
朝代：明
体裁：曲

你且对青灯开着简编。须励志莫辞劳倦。坐待旦。竟忘眠。坐待旦。竟忘眠。乾乾黾勉。如与那圣贤对面。合：鸢飞戾天。鱼跃在渊。察乎天地。道理只在眼前。
沈醉东风
作者：徐霖
朝代：明
体裁：曲

看诗书不觉泪涟。旦：为何哭起来。生：这手泽非爹批点。旦：若如此不怨父母。方是个好人。生：想熊胆。苦参丸。想熊胆。苦参丸。娘亲曾勉今日呵。。亏杀你再三相劝合前生。
沽美酒
作者：徐霖
朝代：明
体裁：曲

外：你要到高堂慰别离。休指望带伊回宗禄。你与我剥了他衣服打。。牛马襟裾却去除。教他精皮肤受鞭笞。打么。末：老爷。勾了。请息怒。外自打介：打教他血流漂杵。我教这不肖子。末：呀。大相公死了。外：三魂丧才中吾意。七魄散就弃沟渠不肖子。。你歌薤露送人之死。你今死谁歌蒿里。你今死吾心方喜。末：大相公已死了外：死了。。才出俺心头恶气。
沽美酒
作者：徐霖
朝代：明
体裁：曲

生：鹅毛雪满空飞。破草荐盖着羊皮。残羹剩饭口中吃。李亚仙你怎知。破帽子在头上搭。破布衫露出肩甲。腰间系一条烂丝麻。脚下穿一双歪乌辣。上长街又丢抹。咱便是郑元和。家业使尽待如何。劝郎君休似我。众合：小乞儿捧定一个瓢。自不曾有顿饱。肚皮中挨饥饿。头顶上瑞雪飘。最苦冷难熬。正遇着严冬严冬天道。凛凛的似水浇。冻得咱来曲折了腰呀。。有那个官人每穿破了的绵袄。戴破了的旧帽。残羹剩饭舍些与小乞儿嚼。因此打上一回哩哩莲花哩哩莲花落也。一年才过。不觉又是一年春哩哩莲花。哩哩莲花落也。。小乞儿也曾到东岳西庙里赛灵神哈哈莲花落也。。小乞儿摇搥象板不离身哩哩莲花。哩哩莲花落也。。只听锣儿铴铴铴。鼓儿咚咚咚。板儿喳喳喳。笛儿支支支。夥里夥里夥夥里夥里夥。小乞儿便也曾闹过了正阳门哈哈莲花落也。。只见那柳阴之下。香车宝马。高挑着闹竿儿。挨挨拶拶哭哭啼啼都是女妖娆哩哩莲花。哩哩莲花落也。。又见那财主每荒郊野外摆着杯盘。列着纸钱。都去上新坟。
泣颜回
作者：徐霖
朝代：明
体裁：曲

旦：坚贞。立志脱风尘。贴：落在风尘中了。守甚么坚贞。旦：谁道章台杨柳。翻成嶰谷松筠。愁眉锁黛。远山画笔无凭。爱黄花满庭。傲霜枝禁得那西风紧。久忘情秋月春花。早灰心暮雨朝云贴打介。
泣颜回
作者：徐霖
朝代：明
体裁：曲

车马寂无声。叹雀罗可布衡门不见俗语云。。良田万顷。不如日进分文。思之可嗔那酸子有甚好处。。你镇朝昏掩泪也慵临镜贱人。。你青春能几何哉你看这般嘴脸呵。。比昨时越减精神。
洞仙歌
作者：徐霖
朝代：明
体裁：曲

朝闻歌楚词。日暮身亡矣呀。芦席包裹。是个死人。怎么在里头挣动。待我打开来看。呀原来是郑元和。闻他被父亲打死了。怎么又活将转来。。试摸胸次温和。沈沈脉息微。待我叫他一声。郑元和。生：嗳哟救人净：好了。活转来了。。我悄地自驮回。还将药石医留他在卑田院里呵。。不怕无生理。
洞仙歌
作者：徐霖
朝代：明
体裁：曲

郎君一命危。是咱负累伊。把苇席来包裹。少间盛殓之。再拜泪双垂。英魂随我归。免做荒郊鬼。
浆水令
作者：徐霖
朝代：明
体裁：曲

夜深沈漏声响。想花神春梦悠扬。高烧银烛照红妆。空濛香雾。月转回廊。红英灿。争趋向。半开时节宜忻赏。行乐地。行乐地易生草莽。休辜负。休辜负好时光。
浪淘沙
作者：徐霖
朝代：明
体裁：曲

生旦：琳馆白云隈。竹里门开。飞甍画栋绝尘埃。玉罄一声云外鸣。彷佛蓬莱。
浪淘沙
作者：徐霖
朝代：明
体裁：曲

贴：瑞草满瑶阶。白鹤飞来。香焚柏子碧云开。一卷黄庭消白昼。万虑尘埋。
浮山
作者：徐霖
朝代：明
体裁：七言律诗

慕山虽恨到山迟，喜共山灵有夙期。景在石龛逢衲处，趣增田舍访农时。年华催老閒方觉，酒盏消忧隐独宜。酷暑恼人难避得，烦襟正爱午风吹。
海棠春
作者：徐霖
朝代：明
体裁：曲

旦上：离恨好难排。勉强迎冠盖。
清江引
作者：徐霖
朝代：明
体裁：曲

丑上：孜孜为利清早起。又有不成人的先入市。主顾抢我的。夜饭没米煮。教我家老婆呷西风。过日子。
清江引
作者：徐霖
朝代：明
体裁：曲

净上：钱财入手非容易。一个钱当两个使。人皆买酒吞。我独吃冷水要争口气养妻儿。做财主。